pythainlp/thai-wiki-dataset-v4 huggingface dataset:
หงส์แตร

หงส์แตร (ชื่อวิทยาศาสตร์: "Cygnus buccinator") เป็นนกอพยพที่มีความทนทานที่สุดที่ดำรงอยู่ในทวีปอเมริกาเหนือ และยังจัดเป็นหนึ่งในสายพันธุ์ของนกน้ำที่ใหญ่ที่สุดในโลก เป็นสัตว์คู่กับทวีปอเมริกาเหนือและยังเป็นญาติสนิทของหงส์กู่ในภาคพื้นทวีปยูเรเชีย มีบางหน่วยงานได้พิจารณาให้หงส์กู่และหงส์แตรเป็นสัตว์ที่อยู่ในสปีชีส์เดียวกัน
ลักษณะ.
หงส์แตรเป็นนกน้ำที่มีขนาดใหญ่ที่สุดของโลก โดยที่ตัวโตเต็มวัยจะมีลำตัวยาว 138-165 เซนติเมตร (วัดปลายจะงอยปากถึงทวารหนัก) แต่เพศผู้สามารถมีขนาดตัวได้ใหญ่สุดถึง 180 เซนติเมตรหรือมากกว่านั้น น้ำหนักตัวโตเต็มวัยอยู่ที่ 7-13.6 กิโลกรัม โดยที่น้ำหนักตัวเฉลี่ยของเพศผู้อยู่ที่ 11.9 กิโลกรัม ส่วนเพศเมียอยู่ที่ 9.3 กิโลกรัม มีช่วงกว้างปีกระหว่าง 185-250 เซนติเมตร โดยปีกมีความกว้างขนาด 60-68 เซนติเมตร หงส์แตรเพศผู้ที่ใหญ่ที่สุดที่เคยบันทึกได้ มีขนาดตัวอยู่ที่ 183 เซนติเมตร ช่วงกว้างปีก 3.1 เมตร น้ำหนักตัว 17.2 กิโลกรัม 
หงส์แตรโตเต็มวัยจะมีขนเป็นสีขาวทั้งหมด เช่นเดียวกับหงส์กู่ แต่ในวัยเยาว์จะมีขนสีเทาและเริ่มเปลี่ยนเป็นสีขาว ซึ่งสายพันธุ์นี้จะยืนขาตรงและลำคอตรงอยู่เสมอ หงส์แตรมีจะงอยปากรูปทรงลิ่มสำดำขนาดใหญ่ ขนาดราว 10.5-12 เซนติเมตร ซึ่งยาวเป็นสองเท่าของจะงอยปากของห่านแคนาดา ("Branta canadensis") มีขาสีเทาอมชมพู มีเท้าขนาด 10.5-12 เซนติเมตร
อาหาร.
หงส์แตรจะหาอาหารในขณะว่ายน้ำ ซึ่งในบางครั้งพวกมันสามารถดำน้ำไปหาอาหารที่อยู่ถึงพื้นน้ำ อาหารหลักจะเป็นพืชน้ำโดยพวกมันจะกินทั้งใบและลำต้น นอกจากนี้ หงส์แตรยังมีความสามารถในการมุดพื้นน้ำที่เต็มไปด้วยโคลน เพื่อที่จะกินรากและหัวของพืช และในฤดูหนาว พวกมันยังกินหญ้าและธัญพืชในไร่ ซึ่งพวกมันสามารถออกหาอาหารทั้งกลางคืนและกลางวัน โดยที่น้ำหนักตัวจะขึ้นสูงสุดในช่วงฤดูใบไม้ผลิ เพื่อเตรียมความพร้อมสำหรับการผสมพันธุ์ หงส์แตรแรกเกิดจะถูกป้อนอาหารด้วยแมลง, ปลาเล็ก, ไข่ปลา, สัตว์น้ำขนาดเล็ก รวมไปถึงพืชส่วนที่อ่อน
จุดนัดภพ

จุดนัดภพ เป็นละครซีรีส์,ซิทคอม ผลิตโดย บริษัท เวฟ ทีวี จำกัด ออกอากาศทุกวันเสาร์ เวลา 23:30 น. - 00:15 น. ทางสถานีวิทยุโทรทัศน์ไทยทีวีสีช่อง 3 บทโทรทัศน์โดย ขวัญชนม์ เพิ่มญาติ หรือ ขวัญชนม์ กำกับการแสดงโดย ทวีวัฒน์ วันทา (เฉพาะปี 1 กับ ปี 2), เจนไวยย์ ทองดีนอก (ปี 3 กับ ปี 4) 
บุคลิกตัวละคร.
ผีหนุ่ม หล่อ เท่ห์ น่ารักอินเทรนด์สไตล์เกาหลี บุคลิกกวนๆ ขี้เล่น ลั้นลา ดูอย่างไรก็ไม่น่าจะเป็นผีใจดีขี้เล่น ปนกะล่อนและเจ้าชู้ ครบสูตรของผู้ชายลั้นลา ความจำสั้น กวนอารมณ์ให้โมโหและสร้างความสุขให้กับคนใกล้ชิดได้ ตลอดเวลาที่ตื่น แต่เพราะความจำเสื่อม จำอดีตไม่ได้เอาเสียเลย เจ้าตัวผีพ๊อพ และคนรอบข้างจึงต้องร่วมกันสืบค้นหาความจริง ซึ่งดูเหมือนจะมีแต่การต้องทำความดีเพื่อสะสมบุญให้เพิ่มขึ้นเท่านั้นที่จะช่วยไขปริศนาให้เขาได้
เลลา วิลัยธรรม นักศึกษาสาวสวย วัย 19 ปี โก๊ะฮา ฉลาดมีไหวพริบ หัวไว อินเทรนทุกเรื่อง เรื่องแต่งตัวไม่แพ้ใคร สวย เนี๊ยบ เปรี้ยว ทันสมัย ความจำเป็นเลิศ แต่ต้องมาพัวพันกับผีหนุ่มหล่อ ทำให้ได้ต้องมาร่วมภารกิจทำความดีสะสม และ เรียนรู้เรื่องราวแง่มุมบุญกรรม ของชีวิตแต่ละชีวิตที่ผ่านมาให้ต้องช่วยเหลือในแต่ละตอน ส่วนเรื่องหัวใจก็เริ่มอ่อนไหว 
คิมหันต์ นักศึกษาวิศวะ หล่อ สูงชะลูด จิตใจดี รักเพื่อน เฮไหนเฮนั่น เป็นหนุ่มหล่อแต่ซุ่มซ่าม โก๊ะได้ใจ หัวใจมีคุณธรรมสุภาพบุรุษเต็มตัว มีความรู้รอบตัว ทั้งวิทยาศาสตร์และไสยศาสตร์แบบพอๆกัน เป็นนักศึกษาไอที แต่สนใจในเรื่องของโลกหลังความตาย เพราะเชื่อวัฏจักรของชีวิต การเวียนว่ายตายเกิด เลยทำให้สนใจเรื่องธรรมะไปด้วยเช่นกัน เรียกว่าสนใจทั้ง ไสยศาสตร์และวิทยาศาสตร์
บริติช เรล คลาส 158

บริติช เรล คลาส 158 "เอ็กซ์เพรส สปรินเทอร์" เป็นรถดีเซลรางของประเทศอังกฤษ สร้างระหว่างปี ค.ศ. 1989 ถึง ค.ศ. 1992 โดยบริษัท เบรล ซึ่งคลาสนี้ เป็นคลาสต้นแบบของบริติช เรล คลาส 159
รายละเอียดของแต่ละรุ่น.
^ Reformed from 18 x 2 carriage trains.
กระสือ (ละครโทรทัศน์)

กระสือ เป็นละครโทรทัศน์ไทย เป็นบทประพันธ์ของ บุราณ ที่เค้าโครงสร้างจาก "ผีกระสือ" ผีพื้นบ้านไทย ถูกนำมาสร้างครั้งแรกในปี พ.ศ. 2520 - พ.ศ. 2522 ในรูปแบบภาพยนตร์โทรทัศน์ สร้างโดยดาราฟิล์ม กำกับการแสดงโดย มานพ สัมมาบัต นำแสดงโดย รัชนู บุญชูดวง, เสกศักดิ์ สันติพงษ์, ละออ นพพรรณ, ป๊อกเขี้ยวเพชร, สวาท นาคศิริ, เมธี ด้วงบุญ, บังเละ, สุดเฉลียว เกิดผล ออกฉายทาง ช่อง 7 มีความยาวถึง 200 ตอน จากความโด่งดังจึงถูกนำมาสร้างเป็นภาพยนตร์ ในปี พ.ศ. 2525 กำกับโดย โกมินทร์ นำแสดงโดย พอเจตน์ แก่นเพชร, อาภาพร กรทิพย์, พิศมัย วิไลศักดิ์, รสริน จันทรา, รุ่งนภา กลมกล่อม, สามารถ พึ่งกิจ เข้าฉายเมื่อวันที่ 11 มิถุนายน พ.ศ. 2525
ครั้งที่ 2 ในปี พ.ศ. 2537 - พ.ศ. 2538 ผลิตโดย บริษัท ดาราวิดีโอ จำกัด กำกับการแสดงโดย จรูญ ธรรมศิลป์ นำแสดงโดย ศตวรรษ ดุลยวิจิตร, รชนีกร พันธุ์มณี, มนฤดี ยมาภัย, สุวัจนี ไชยมุกสิก, น้ำเงิน บุญหนัก ออกอากาศเมื่อวันที่ 20 ธันวาคม พ.ศ. 2537 - 21 มีนาคม พ.ศ. 2538 
และครั้งที่ 3 ในปี พ.ศ. 2555 ได้นำกลับมาสร้างใหม่ ใช้ชื่อเรื่อง กระสือจำศีล นำแสดงโดย วรนันท์ พร้อมมูล, สุทัศสรณ์ สัจจะภูริภูมิ, รติพงษ์ ภู่มาลี, น้ำทิพย์ เสียมทอง, เยาวเรศ นิศากร, ฉัตรมงคล บำเพ็ญ ออกอากาศทางช่อง ทีวี จ๊ะทิงจา ออกอากาศเมื่อวันที่ 1 มีนาคม - 3 สิงหาคม 2555
เนื้อเรื่องย่อ.
มีผู้หญิงคนหนึ่งเป็นกระสือก่อนตายได้เรียกคุณยายสายไปหาและมอบสมบัติให้ แต่ขณะที่ยายสายเผลอผู้หญิงคนนั้นได้บ้วนน้ำลายใส่ในขันกินน้ำให้ยายสายกิน ยายสายก็เลยกลายเป็นกระสือแทนผู้หญิงคนนั้น ยายสายผู้นี้มีบุตรคนหนึ่งแต่งงานและมีลูกสาวหนึ่งคน แต่ทั้งลูกชายและลูกสะใภ้ก็หายหน้าหนีไปทิ้งลูกสาวไว้ให้ยายสายเป็นผู้ดูแล ยายสายก็เลยต้องเลี้ยงหลานสาวกำพร้าโดยลำพัง ใครจะเป็นผู้สืบทอดดวงวิญญาณ ของกระสือต่อจากยายสาย
ห่านแคนาดา

ห่านแคนาดา (ชื่อวิทยาศาสตร์: "Branta canadensis") เป็นห่าน ที่มีหน้าและลำคอสีดำ มีหย่อมสีขาวบนในหน้าและมีลำตัวสีน้ำตาลเทา อาศัยอยู่ในแถบอาร์กติก และพื้นที่อุณหภูมิปานกลางของทวีปอเมริกาเหนือ พวกมันอพยพไปยังยุโรปตอนเหนือเป็นครั้งคราว ซึ่งสามารถพบมันในสหราชอาณาจักร, นิวซีแลนด์ และภูมิภาคอื่นๆที่มีอากาศพอเหมาะ
ลักษณะ.
ระหว่างส่วนหัวและลำคอที่มีสีดำ จะมีแถบสีเทาคาดอยู่มีลักษณะเหมือนกับสายรัดคาง ซึ่งลักษณะเช่นนี้เองทำให้ห่านแคนาดาแตกต่างจากพันธุ์อื่นและเป็นที่สังเกตได้ง่าย 
ห่านแคนาดาตัวโตเต็มวัย มีลำตัวยาวระหว่าง 75-110 เซนติเมตร โดยมีช่วงกว้างปีกยาว 127-185 เซนติเมตร ปีกมีความกว้าง 39-55 เซนติเมตร เพศผู้มีน้ำหนักตัวอยู่ที่ 3.2-6.5 กิโลกรัม ในขณะที่เพศเมียอยู่ที่ 2.5-5.5 กิโลกรัม หรือมีขนาดเล็กกว่าเพศผู้ราว 10% และเพศเมียยังมีเสียงร้องที่ต่างจากเพศผู้ เท้าห่านแคนาดามีขนาดระหว่าง 6.9-10.6 เซนติเมตร และจะงอยปากขนาด 4.1-6.8 เซนติเมตร
ห่านแคนดามีชนิดย่อย 7 ชนิด โดยแตกต่างกันที่ขนาดตัวและรายละเอียดของขน ซึ่งในบางสายพันธุ์ที่มีลำตัวขนาดเล็กอาจจะทำให้สับสนกับห่านแคนาดาน้อย (Cackling goose หรือ ห่านแคนาดาคอสั้น ซึ่งถูกแยกออกไปเป็นชื่อชนิดใหม่คือ "Branta hutchinsii") โดยที่สายพันธุ์ย่อยที่มีขนาดตัวใหญ่ที่สุด คือ "B. c. maxima" หรือ "ห่านแคนาดายักษ์" และพันธุ์ย่อยที่ขนาดตัวเล็กที่สุดคือ "B. c. parvipes" หรือ "ห่านแคนาดาเล็ก" ซึ่งสถิติของห่านแคนาดายักษ์ที่ตัวใหญ่ที่สุดนั้น มีน้ำหนักตัว 10.9 กิโลกรัม ด้วยช่วงกว้างปีก 2.24 เมตร จัดเป็นตัวอย่างของห่านป่าที่ใหญ่ที่สุดที่เคยบันทึกไว้
7 ชนิดย่อยของห่านแคนดา ได้แก่
พฤติกรรม.
เช่นเดียวกับห่านส่วนใหญ่ ห่านแคนาดาเป็นนกอพยพตามธรรมชาติ โดยในฤดูหนาวจะอยู่ในสหรัฐอเมริกา เสียงร้องของห่านที่บินเป็นรูปตัววีบ่งบอดถึงการมาถึงของฤดูใบไม้ผลิและฤดูใบไม้ร่วง ในบางพื้นที่เส้นทางการอพยพได้เปลี่ยนไปเนื่องจาการเปลี่ยนแปลงของถิ่นที่อยู่และแหล่งอาหาร ในบริเวณภูมิอากาศไม่ร้อนไม่หนาวเกินไปตั้งแต่ แคลิฟอร์เนีย ถึง เกรตเลกส์ ประชากรบางส่วนไม่อพยพเนื่องจากมีอาหารเพียงพอในฤดูหนาว และการหมดไปของผู้ล่า
ตัวผู้มักแสดงพฤติกรรมการต่อสู้ ทั้งในและนอกที่ผสมพันธ์และรัง พฤติกรรมที่ว่านี้มักไม่เกี่ยวข้องกับการฆ่ากันข้ามสปีชีส์ รายงานชึ้นหนึ่งกล่าวถึงตัวผู้ที่ต่อสู้ปกป้องรังของตนจากห่านบรันท์ ที่ย่างกรายมาในอาณาเขตของมัน การต่อสู้ใช้เวลาราวหนึ่งชั่วโมงผู้บุกรุกจึงตาย สาเหตุของการตายมาจากขาดอากาศหรือจมโคลน จากการที่ห่านแคนาดากดหัวคู่ต่อสู้ลงพื้นโคลน นักวิจัยอธิบายเหตุการณ์นี้ว่าเกิดจากฮอร์โมนขึ้นสูงและการที่ห่านบรันท์ ไม่อาจหลบนี้จากที่วางไข่ของห่านแคนาดาไปได้
แหล่งเหมืองหลักแห่งวอลโลเนีย

แหล่งเหมืองหลักแห่งวอลโลเนีย  คือ แหล่งเหมืองถ่านหินที่มีความสำคัญทางประวัติศาสตร์จำนวนสี่แห่งของแคว้นวอลลูน ประเทศเบลเยียม ซึ่งได้รับการขึ้นทะเบียนเป็นมรดกโลกโดยองค์การยูเนสโกในปี ค.ศ. 2012 ซึ่งประกอบด้วยเหมืองแร่เก่าจำนวน 4 แห่ง ได้แก่ เลอกร็อง-ออร์นู (Le Grand-Hornu), บัวดูว์ลัก (Bois du Lac), บัวดูว์กาซีเย (Bois du Cazier) และเบลญี-มีน (Blegny-Mine)
ในช่วงการปฏิวัติอุตสาหกรรมในยุโรปช่วงคริสต์ศตวรรษที่ 19 นั้น เหมืองแร่และอุตสาหกรรมหนักต่างๆซึ่งต้องการถ่านหินเป็นหลักนั้นล้วนเป็นส่วนสำคัญของเศรษฐกิจของเบลเยียม โดยอุตสาหกรรมและเหมืองแร่ต่างๆนั้นตั้งอยู่ในบริเวณเขตอุตสาหกรรมซียง (Sillon industriel) ซึ่งเป็นอาณาเขตบริเวณแคบแต่ยาวเกือบตลอดประเทศเบลเยียมโดยพาดผ่านเมืองสำคัญในแคว้นวอลลูน ซึ่งเหมืองเก่าทั้งสี่แห่งนั้นล้วนตั้งอยู่ในบริเวณเขตอุตสาหกรรมดังกล่าว
เหมืองถ่านหินในช่วงคริสต์ศตวรรษที่ 20 นั้นได้ลดความสำคัญลงมาก และในปัจจุบันทั้งสี่แห่งนั้นได้กลายเป็นพิพิธภัณฑ์อย่างเต็มรูปแบบ โดยเปิดให้นักท่องเที่ยวทั่วไปเข้าเยี่ยมชมได้ตลอดทั้งปี
เยอรมันเชเพิร์ด

เยอรมันเชพเพิร์ด หรือ แอลเซเชียน  เป็นสายพันธุ์สุนัขสายพันธุ์หนึ่งที่มีถิ่นกำเนิดในประเทศเยอรมนี ในงานของสุนัขตำรวจ ได้มีการนำสุนัขสายพันธุ์นี้มาใช้ในการดมกลิ่นเพื่อตรวจค้นอาวุธ วัตถุระเบิด ยาเสพติด และยังพบว่าได้มีการนำสุนัขสายพันธุ์นี้มาใช้ในงานอื่น เช่น งานหน่วยกู้ภัย งานนำทางคนตาบอด งานคุ้มกัน
เยอรมันเชเพิร์ดยังไม่มีใครรู้จักจนกระทั่งปี ค.ศ. 1899 ร้อยเอก มัคส์ ฟ็อน ชเตฟานิทซ์ (Max von Stephanitz) เพาะพันธุ์สุนัขสายพันธุ์นี้ขึ้นใช้งาน และผู้เพาะพันธุ์มากมายในปัจจุบันยังคงรักษาลักษณะที่ดีของสุนัขพันธุ์นี้ไว้ ไม่ว่าจะเป็นความไว้ใจได้ หรือความจงรักภักดี ทำให้เยอรมันเชเพิร์ดเป็นเพื่อนที่ดีเลิศ เยอรมันเชเพิร์ดมีช่วงชีวิตเฉลี่ยได้ถึง 10 ปี มีความสูง 55-65 เซนติเมตร และมีน้ำหนักเฉลี่ย 22-40 กิโลกรัม
เหตุที่ได้อีกชื่อหนึ่งว่า แอลเซเชียน เนื่องจากในช่วงสงครามโลกครั้งที่สอง กองทัพนาซีเยอรมันได้ใช้สุนัขสายพันธุ์นี้ได้อย่างมีประสิทธิภาพ ชาวอังกฤษซึ่งเป็นคู่ศัตรูจึงนำไปเลี้ยงบ้าง และได้เปลี่ยนชื่อเป็นแอลเซเชียน เนื่องจากรังเกียจในผู้นำเยอรมนี คือ อดอล์ฟ ฮิตเลอร์ โดยมีที่มาจากแหล่งกำเนิดสุนัขคือระหว่างแคว้นอาลซัสกับแคว้นลอแรน
ในประเทศไทย มีการนำเยอรมันเชเพิร์ดเข้ามาใช้ในกิจการตำรวจโดยพลตำรวจเอก เผ่า ศรียานนท์ ขณะดำรงตำแหน่งอธิบดีกรมตำรวจ เมื่อปี ค.ศ. 1950 จึงเรียกชื่อสายพันธุ์สุนัขนี้กันติดปากว่า "สุนัขตำรวจ"
เดธ ออฟ อะ เซลส์แมน

เดธ ออฟ อะ เซลส์แมน คือวงดนตรีไทยแนวอินดี้ร็อก ก่อตั้งและมีผลงานเพลงในปี พ.ศ. 2545 โดยมีนักร้องนำคือ จตุรวิธ ฉัตตะละดา (กระชาย) และ ปริญญ์ อมรศุภศิริ (ปริญญ์) สังกัดค่ายสมอลล์รูม
ประวัติ.
พวกเขาทำเพลงกันเองตั้งแต่เรียนอยู่ในระดับมัธยมศึกษา ก่อนที่จะได้มีโอกาสนำเพลง "สปิน" เข้ามาอยู่ในอัลบั้ม "Smallroom 002" และเริ่มเป็นที่รู้จักในหมู่นักฟังเพลงนอกกระแส
หลังจากพวกเขาออกผลงานอัลบั้มแรก "Death of A Salesman" และบันทึกการแสดงสด "Death of A Salesman Live!" พวกเขาหันไปทำงานเบื้องหลัง และยังไม่มีข่าวการออกอัลบั้มใหม่แต่อย่างใด ล่าสุดอัลบั้ม ‘อวสานเซลส์แมน ’ กลับมาให้ฟังบนสตรีมมิง แบบคมชัด ถูกลิขสิทธิ์ กันแล้วบน Apple Music 
ผลงานเพลง.
อัลบั้ม Death of a Salesman พ.ศ. 2545 
รายชื่อเพลง
เหมืองหินเหล็กไฟยุคหินใหม่แห่งสเปียน

เหมืองหินเหล็กไฟยุคหินใหม่แห่งสเปียน  คือเหมืองหินเหล็กไฟ (flint) ยุคโบราณที่ใหญ่และเก่าแก่ที่สุดที่มีการค้นพบในทวีปยุโรป ตั้งอยู่ในแคว้นวอลลูน ใกล้กับเมืองสเปียน ซึ่งห่างไปประมาณ 6 กิโลเมตรทางทิศตะวันออกเฉียงใต้ของเมืองมงส์ ในจังหวัดแอโน ประเทศเบลเยียม เหมืองแร่แห่งนี้มีอายุอยู่ในสมัยยุคหินใหม่ (หรือประมาณ 4300 - 2200 ปีก่อนคริสตกาล) ตัวเหมืองและอาณาเขตโดยรอบได้รับการจดทะเบียนเป็นมรดกโลกทางวัฒนธรรมโดยองค์การยูเนสโกเมื่อปี ค.ศ. 2000
ประสพ บุษราคัม

ประสพ บุษราคัม (เกิด 26 พฤศจิกายน พ.ศ. 2484) อดีตรัฐมนตรีช่วยว่าการกระทรวงเกษตรและสหกรณ์ และอดีตสมาชิกสภาผู้แทนราษฎรจังหวัดอุดรธานี 6 สมัย
ประวัติ.
ประสพ บุษราคัม เกิดเมื่อวันที่ 26 พฤศจิกายน พ.ศ. 2484 เป็นบุตรคนที่ 2 ของนายบุญแปลง กับนางบุญคุณ บุษราคัม มีพี่สาว 1 คนสำเร็จการศึกษานิติศาสตรบัณฑิต จากมหาวิทยาลัยรามคำแหง
งานการเมือง.
ประสพได้รับเลือกตั้งเป็นสมาชิกสภาผู้แทนราษฎรจังหวัดอุดรธานี ครั้งแรก ในการเลือกตั้ง พ.ศ. 2522 และได้รับเลือกเรื่อยมา จนถึง พ.ศ. 2538 รวม 6 สมัย 
ประสพ ได้รับโปรดเกล้าฯ แต่งตั้งให้เป็นรัฐมนตรีช่วยว่าการกระทรวงเกษตรและสหกรณ์ เมื่อ พ.ศ. 2529 ในรัฐบาลพลเอกเปรม ติณสูลานนท์ (ครม.43) แทนที่นายผัน บุญชิต ที่ถูกปรับออกจากตำแหน่ง
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 ประสพลงรับสมัครเลือกตั้งสมาชิกสภาผู้แทนราษฎรแบบบัญชีรายชื่อ ลำดับที่ 93 สังกัดพรรคเพื่อไทย แต่ไม่ได้รับเลือกตั้ง 
ใน พ.ศ. 2555 ประสพ ดำรงตำแหน่งประธานคณะกรรมการปรับปรุงและพัฒนากฎหมายฯ และในปีเดียวกัน ประสพถูกเสนอชื่อให้ลงสมัครนายกองค์การบริหารส่วนจังหวัดอุดรธานีในนามพรรคเพื่อไทย ทว่าเขาถอนตัวในเวลาต่อมา เนื่องด้วยเหตุผลด้านสุขภาพ
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ประสพลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ สังกัดพรรคเศรษฐกิจใหม่ ลำดับที่ 33 แต่ไม่ได้รับเลือกตั้ง กระทั่งปี พ.ศ. 2565 นายประสพได้ย้ายมาสังกัดพรรคเสมอภาคพร้อมกับรับตำแหน่งประธานที่ปรึกษาพรรค
สมาชิกสภาผู้แทนราษฎร.
ประสพ บุษราคัม ได้รับการเลือกตั้งเป็นสมาชิกสภาผู้แทนราษฎรมาแล้ว 6 สมัย คือ
อนันต์ ฉายแสง

ดาบตำรวจ อนันต์ ฉายแสง (20 มกราคม พ.ศ. 2471 – 23 พฤศจิกายน พ.ศ. 2566) อดีตรัฐมนตรีช่วยว่าการกระทรวงคมนาคม และกระทรวงสาธารณสุข อดีตรัฐมนตรีช่วยว่าการกระทรวงอุตสาหกรรม อดีตที่ปรึกษารัฐมนตรีว่าการกระทรวงคมนาคม และ อดีตสมาชิกสภาผู้แทนราษฎรจังหวัดฉะเชิงเทรา 4 สมัย
ประวัติ.
ดาบตำรวจ อนันต์ ฉายแสง เกิดเมื่อวันที่ 20 มกราคม พ.ศ. 2471 (นับแบบใหม่) เป็นบุตรของนายสุข กับนางแฟ้ง ฉายแสง สมรสกับนางเฉลียว ฉายแสง มีบุตร-ธิดา 4 คน คือ นายจาตุรนต์ ฉายแสง นายกลยุทธ ฉายแสง อดีตนายกเทศมนตรีเมืองฉะเชิงเทรา นายวุฒิพงศ์ ฉายแสง และ นางฐิติมา ฉายแสง 
ดาบตำรวจ อนันต์ ฉายแสง ถึงแก่อนิจกรรมด้วยโรคชรา เมื่อวันที่ 23 พฤศจิกายน พ.ศ. 2566 สิริอายุรวม 95 ปีวันที่ 30 มีนาคม พ.ศ. 2567 ดร.ทักษิณ ชินวัตร อดีตนายกรัฐมนตรีเป็นประธานในพิธีพระราชทานเพลิงศพ ณ เมรุวัดเทพนิมิตร ตำบลหน้าเมือง อำเภอเมืองฉะเชิงเทรา มีผู้เข้าร่วมพิธีอาทิ สมชาย วงศ์สวัสดิ์ อดีตนายกรัฐมนตรี อุทัย พิมพ์ใจชน อดีตประธานรัฐสภา
งานการเมือง.
ดาบตำรวจ อนันต์ เคยเป็นข้าราชการตำรวจมาก่อน โดยเป็นตำรวจชั้นประทวนก่อนที่จะเข้าสู่วงการการเมืองด้วยการเป็นสมาชิกสภาเทศบาลเมืองฉะเชิงเทรา เมื่อปี พ.ศ. 2501 และเป็นเทศมนตรี เมื่อปี พ.ศ. 2502 ถึง พ.ศ. 2510 
ต่อมาได้รับเลือกตั้งเป็นสมาชิกสภาผู้แทนราษฎรจังหวัดฉะเชิงเทรา ครั้งแรก ในการเลือกตั้ง พ.ศ. 2512 และได้รับเลือกเรื่อยมา จนถึง พ.ศ. 2544 รวม 4 สมัย เขาเคยเป็นรองเลขาธิการพรรคสันติชน ในปี พ.ศ. 2517 และเป็นรองหัวหน้าพรรคประชาชน ในปี พ.ศ. 2531
อนันต์ ได้รับโปรดเกล้าฯ แต่งตั้งให้เป็น รัฐมนตรีช่วยว่าการกระทรวงคมนาคม เมื่อ พ.ศ. 2518 ในรัฐบาลหม่อมราชวงศ์คึกฤทธิ์ ปราโมช (ครม.36) ต่อมาถูกปรับไปดำรงตำแหน่งรัฐมนตรีช่วยว่าการกระทรวงสาธารณสุข และเป็นรัฐมนตรีช่วยว่าการกระทรวงอุตสาหกรรม เมื่อ พ.ศ. 2528 ในรัฐบาลพลเอกเปรม ติณสูลานนท์ (ครม.43) 
สมาชิกสภาผู้แทนราษฎร.
ดาบตำรวจ อนันต์ ฉายแสง ได้รับการเลือกตั้งเป็นสมาชิกสภาผู้แทนราษฎรทั้งหมด 4 สมัย คือ
ไฟจราจร

สัญญาณไฟจราจร เป็นอุปกรณ์สัญญาณไฟที่ปรากฏตามแยกถนนต่าง ๆ, ทางเดินเท้า และสถานที่อื่น ๆ เพื่อควบคุมการจราจรบนท้องถนน โดยการแสดงสัญญาณให้กับคนขับรถและคนเดินเท้าทำตามสัญญาณไฟ สัญญาณไฟจราจรแห่งแรกของโลก ติดตั้งเมื่อปี ค.ศ. 1868 กรุงลอนดอน และถูกติดตั้งในสหรัฐอเมริกาในปลายปี ค.ศ. 1890 และในปัจจุบันมีการใช้สัญญาณไฟจราจรกันทั่วโลก
สีที่ปรากฏบนสัญญาณไฟจราจร มีความหมายดังนี้
ในบางประเทศในยุโรป (เช่น สหราชอาณาจักร) ไฟสีแดงและไฟสีเหลืองจะแสดงพร้อมกัน แสดงว่าสัญญาณกำลังจะเปลี่ยนเป็นไฟสีเขียว สัญญาณไฟสีเหลืองกะพริบเป็นสัญญาณเตือน ในสหราชอาณาจักรและไอร์แลนด์ ไฟสีเหลืองกะพริบจะใช้เฉพาะที่สำหรับคนเดินข้ามถนน แทนที่สัญญาณไฟสีแดงไฟสีเหลืองพร้อมกัน และบอกว่าผู้ขับขี่อาจผ่านไปได้หากไม่มีคนเดินข้ามทางม้าลาย ระยะเวลาที่สัญญาณไฟจราจรยังคงเป็นไฟสีเขียวหรือไฟสีแดงเรียกว่าเฟส
รันเตาปันจัง

รันเตาปันจัง  เป็นเมืองแห่งหนึ่งในอำเภอปาซีร์มัซ รัฐกลันตัน ตั้งอยู่บริเวณชายแดนไทย-มาเลเซีย ตรงข้ามกับเมืองสุไหงโก-ลก อำเภอสุไหงโก-ลก จังหวัดนราธิวาส มีธนาคารที่สำคัญได้แก่ "Maybank" (ธนาคารมาลายัน), "Bank Simpanan Nasional" (ธนาคารออมสินมาเลเซีย) และ "Agro Bank Malaysia" (ธนาคารเกษตรกรรมมาเลเซีย)
ปลาปากเปี่ยนบ้านด่าน

ปลาปากเปี่ยนบ้านด่าน (ชื่อวิทยาศาสตร์: "Scaphognathops bandanensis") ปลาน้ำจืดชนิดหนึ่ง ในวงศ์ปลาตะเพียน (Cyprinidae)
มีรูปร่างลักษณะคล้ายกับปลาตะเพียนทั่วไป แต่ลําตัวกว้างและแบนข้างมากกว่า ส่วนหัวเล็กมีขนาดเล็ก ปากจะอยู่ตําแหน่งลงมาด้านล่าง จะงอยปากแหลมริมฝีปากล่างมนกลมมีขอบแข็ง บริเวณขากรรไกรล่างมีลักษณะคล้ายปลอกเขาสัตว์ ไม่มีหนวด ครีบหลังสีคล้ำ ปลายขอบของก้านครีบอันแรกเป็นหยักแข็ง ถัดจากส่วนนี้ไปจะมีลักษณะเรียวแหลม ครีบหางเว้าลึก ครีบอกและครีบท้องเล็ก ครีบหางสีเหลืองจาง ๆ เกล็ดลำตัวสีเงินอมเทามีแต้มประสีคล้ำ
มีขนาดใหญ่เต็มที่ประมาณ 25 เซนติเมตร แต่ขนาดโดยเฉลี่ยประมาณ 15 เซนติเมตร
เป็นปลาที่อาศัยอยู่รวมกันเป็นฝูง มีอุปนิสัยชอบกัดกินเกล็ดปลาชนิดอื่น พบได้เฉพาะในแม่น้ำโขงและลำน้ำสาขาเท่านั้น โดยพบตั้งแต่จังหวัดหนองคายลงมา เป็นปลาที่มีฤดูกาลอพยพ โดยจะอพยพย้ายขึ้นมาจากประเทศลาวโดยเริ่มตั้งแต่เดือนมกราคม พร้อม ๆ กับปลาในกลุ่มปลาหมูและปลาสร้อย
เป็นปลาที่พื้นถิ่นนิยมบริโภคกันเป็นปลาเศรษฐกิจ โดยบริโภคกันทั้งสด และรมควันหรือทำเป็นปลาร้า รวมถึงมีการเลี้ยงเป็นปลาสวยงามด้วย
สถานีรถไฟรันเตาปันจัง

สถานีรถไฟรันเตาปันจัง  เป็นสถานีรถไฟในเมืองรันเตาปันจัง ประเทศมาเลเซีย เปิดใช้งานในปี ค.ศ. 1921 เมื่อก่อนเคยเป็นสถานีรถไฟเชื่อมต่อชายแดนไทย-มาเลเซีย แต่ในปัจจุบันการเชื่อมต่อไปถูกยกเลิก และใช้ชายแดนที่ปาดังเบซาร์แทน
เพชรใหม่ ลูกบุญมี

เพชรใหม่ ลูกบุญมี หรือ ก้องเพชร ลูกบุญมี ชื่อเล่น ต้น เป็นนักมวยไทยชาวไทย ซึ่งได้รับการจัดให้เป็นหนึ่งในนักมวยระดับแถวหน้าของประเทศ และได้รับเลือกเข้าแข่งขันรายการศึกวันสถาปนา 67 ปี เวทีราชดำเนิน ซึ่งจัดขึ้น ณ วันที่ 24 ธันวาคม พ.ศ. 2555 โดยได้พบกับคู่ชกชื่อปกรณ์ ศักดิ์โยธิน
ประวัติ.
วันที่ 24 กันยายน พ.ศ. 2555 เพชรใหม่เข้าแข่งขันคู่เอกนำรายการศึกเพชรเจ้าพระยา ที่เวทีมวยราชดำเนิน ซึ่งเขาเป็นฝ่ายชนะคะแนนเอกพิฆาต ม.กรุงเทพธนบุรี จากนั้น ในวันที่ 19 พฤศจิกายน ของปีเดียวกันนี้ เพชรใหม่เข้าแข่งขันคู่เอกศึกเกียรติยงยุทธ ที่เวทีมวยราชดำเนิน โดยเป็นฝ่ายชนะคะแนนเพชรเอก เกียรติยงยุทธ ส่วนในวันที่ 24 ธันวาคม เขาได้เข้าแข่งขันโดยใช้ชื่อ ก้องเพชร ลูกบุญมี ในรายการศึกวันสถาปนา 67 ปี เวทีราชดำเนิน ซึ่งเขาเป็นฝ่ายแพ้คะแนนให้แก่ปกรณ์ ศักดิ์โยธิน
วันที่ 14 มกราคม พ.ศ. 2556 เพชรใหม่เข้าแข่งขันคู่เอกศึกเกียรติยงยุทธ ที่เวทีมวยราชดำเนิน โดยเป็นฝ่ายแพ้คะแนนต่อเพชรเอก เกียรติยงยุทธ โดยทำยอดเข้าชมในรายการดังกล่าวที่ 590,440 บาท ส่วนในวันที่ 2 มีนาคม ของปีเดียวกันนี้ เพชรใหม่เป็นฝ่ายแพ้น็อกยกที่ 4 ให้แก่เกรียงไกร ต.ศิลาชัย ในการแข่งขันคู่เอกศึกจ้าวมวยไทย ที่เวทีมวยอ้อมน้อย
รถไฟความเร็วสูงสายเหนือ-ใต้ (เวียดนาม)

รถไฟความเร็วสูงสายเหนือ-ใต้  เป็นโครงการรถไฟความเร็วสูงของเวียดนาม โดยมีแนวเส้นทางส่วนใหญ่ทับซ้อนกับทางรถไฟสายเหนือ-ใต้
ระยะทางทั้งหมด จากเส้นทางเก่า คาดว่าจะใช้งบประมาณ 55.85 พันล้านดอลลาร์สหรัฐ และได้รับกองทุนส่วนหนึ่งจากญี่ปุ่น
รถไฟระหว่างเมืองของเคทีเอ็ม

รถไฟระหว่างเมืองในมาเลเซีย  เป็นเส้นทางเดินรถไฟในมาเลเซียตะวันตก สิงคโปร์ และไทย ดำเนินการโดยเคทีเอ็ม (KTMB) โดยมีต้นทางที่สถานีรถไฟเซ็นทรัลกัวลาลัมเปอร์ในกัวลาลัมเปอร์
ในปี ค.ศ. 2006 เส้นทางสายนี้ทำกำไรได้ 70.94 ล้านริงกิต
เคแอลโมโนเรล

เคแอลโมโนเรล เป็นระบบรถไฟฟ้าโมโนเรลในกัวลาลัมเปอร์, ประเทศมาเลเซีย เปิดให้บริการเมื่อวันที่ 31 สิงหาคม ค.ศ. 2003 จำนวน 11 สถานี รวมระยะทาง ประกอบด้วยรางเดี่ยวยกระดับคู่ขนาน เชื่อมต่อกับสถานีรถไฟเซ็นทรัลกัวลาลัมเปอร์
สถิติผู้โดยสารต่อปี เมื่อ ค.ศ. 2008 มีจำนวน 21,765,233 คน
สถิติ.
เมื่อเดือนกันยายน ค.ศ. 2003 มีจำนวนผู้โดยสาร 341,850 คน และเดือนสิงหาคม ค.ศ. 2004 มีจำนวนผู้โดยสาร 1.18 ล้านคนต่อเดือน และในปี ค.ศ. 2005 มีจำนวนผู้โดยสารเฉลี่ยน 45,000 คนต่อวัน และในปี ค.ศ. 2008 ลดเหลืองเพียง 36,000 คนต่อวัน
หน่ายความจุต่อคัน คือ 244 ที่ ประกอบด้วยที่นั่ง 48 ที่ และที่ยืน 196 ที่
ไส้กรอกแอฟริกา

ไส้กรอกแอฟริกา (ชื่อวิทยาศาสตร์: "Kigelia africana") เป็นพืชเพียงชนิดเดียวในสกุล "Kigelia" ในวงศ์ Bignoniaceae พบในเขตร้อนของแอฟริกาตั้งแต่เอริเทรียและชาด ไปจนถึงทางเหนือของแอฟริกาใต้ เซเนกัล และนามิเบีย
ชื่อ.
ชื่อของสกุลนี้มาจากภาษาบันตูในโมซัมบิก "kigeli-keia" ชื่อสามัญในภาษาอังกฤษคือ sausage tree และ cucumber tree เนื่องจากผลมีลักษณะคล้ายไส้กรอก ชื่อในภาษาแอฟริคานส์ "Worsboom" หมายถึงต้นไส้กรอก และชื่อในภาษาอาหรับหมายถึง "the father of kit bags" 
ลักษณะ.
ไส้กรอกแอฟริกาเป็นไม้ไม่ผลัดใบ ลำต้นสีเทาและเรียบเมื่ออ่อน อายุมากขึ้นจึงเป็นสะเก็ด เนื้อไม้สีน้ำตาลหรือเหลือง ไม่ผลัดใบ ยกเว้นเมื่อเกิดฤดูแล้งที่ยาวนาน ใบประกอบแบบขนนก ดอกช่อ ดอกย่อยรูปคล้ายระฆัง สีส้ม แดง หรือเหลือง มีนกและค้างคาวเข้าไปผสมเกสร ผลแบบเบอร์รี แข็ง ยาว แขวนบนต้น มีเมล็ดมาก เป็นอาหารของสัตว์หลายชนิด
การใช้ประโยชน์.
ในทวีปแอฟริกา ผลใช้เป็นยารักษาได้หลายโรค เช่นรูมาติก งูกัด ซิฟิลิส (Watkins 1975) ใช้ผลทำเครื่องดื่มหมักคล้ายเบียร์ ผลสดมีพิษและเป็นยาระบายอย่างแรง ผลต้องนำไปตากแห้ง อบหรือหมักก่อน (Joffe 2003; McBurney 2004) ในบอตสวานา นำไม้ไปทำพายและเครื่องใช้ ต้นใช้ปลูกเป็นไม้ประดับในสวนได้ แต่ผลอาจทำให้คนบาดเจ็บหรือยานพาหนะเสียหาย 
ชื่อพ้อง.
ยังมีชื่อพ้องที่นักพืชสวนถือว่าเป็นคนละชนิดแต่ในทางพฤกษศาสตร์ถือว่าเป็นชนิดเดียวกัน ได้แก่ (Joffe 2003, GRIN).
อันดับคาร์เนชัน

อันดับคาร์เนชัน หรือ Caryophyllales เป็นอันดับของพืชมีดอก ซึ่งรวมพืชวงศ์กระบองเพชร คาร์เนชัน วงศ์ผักเบี้ยทะเล วงศ์บานไม่รู้โรย และอีกหลายชนิด พืชส่วนใหญ่มีลำต้นสด ไม่มีเนื้อไม้
การจัดจำแนก.
ตำแหน่งของวงศ์คาร์เนชันยังไม่แน่นอน บางกลุ่มจัดให้อยู่ในกลุ่มโรสิด แต่บางกลุ่มจัดให้เป็นพี่น้องของกลุ่มแอสเทอริดอันดับคาร์เนชันแบ่งเป็นอันดับย่อย: Caryophyllineae และ Polygonineae อันดับย่อยของอันดับนี้เคยแยกเป็นสองอันดับมาก่อนคือ Polygonales และCaryophyllales
APG III.
ต่อไปนี้เป็นวงศ์ในอันดับคาร์เนชันตามระบบ APG III
* Achatocarpaceae
* Aizoaceae
* Amaranthaceae 
* Anacampserotaceae (added in APG III)
* Ancistrocladaceae
* Asteropeiaceae
* Barbeuiaceae
* Basellaceae 
* Cactaceae 
* Caryophyllaceae 
* Didiereaceae
* Dioncophyllaceae
* Droseraceae
* Drosophyllaceae
* Frankeniaceae
* Gisekiaceae
* Halophytaceae
* Limeaceae (added in APG III)
* Lophiocarpaceae (added in APG III)
* Molluginaceae 
* Montiaceae (added in APG III)
* Nepenthaceae
* Nyctaginaceae
* Physenaceae
* Phytolaccaceae
* Plumbaginaceae
* Polygonaceae
* Portulacaceae 
* Rhabdodendraceae
* Sarcobataceae
* Simmondsiaceae
* Stegnospermataceae
* Talinaceae (added in APG III)
* Tamaricaceae
กล้วยน้อย

กล้วยน้อยหรือกั้นทาง ตันทาง (ชื่อวิทยาศาสตร์: "Xylopia rielana") เป็นไม้ยืนต้นในวงศ์กระดังงา Annonaceae เปลือกเรียบสีน้ำตาลหรือดำ ใบเดี่ยว ดอกเดี่ยว กลีบดอกสีเหลืองอ่อนหรือเหลืองอมน้ำตาล โคนกลีบมีสีม่วงแดงแซม เกสรตัวผู้จำนวนมาก ผลกลุ่ม ทรงรี แตกตามตะเข็บด้านเดียว เมล็ดสีดำมีเยื่อหุ้มสีแดง ใช้ทำฟืน เสารั้ว ดอกเป็นส่วนผสมของยาหอม ชาวไทยอีสานไม้ชนิดนี้ปิดบังเส้นทางของวิญญาณได้ จึงใช้กิ่งขวางทางเข้าหมู่บ้าน หรือบ้านหลังจากเสร็จงานศพ
เคนนี โรเจอส์ (อัลบั้ม)

เคนนี โรเจอส์  คือสตูดิโออัลบั้มที่ 2 ของศิลปินคันทรีชาวอเมริกา เคนนี โรเจอส์ โดย United Artists Records วางจำหน่ายทั่วโลกในปี 1977 
อัลบั้มนี้ถือเป็นความสำเร็จครั้งใหญ่ในฐานะศิลปินเดี่ยวของเขา หลังจากที่ประสบความสำเร็จไม่มากจากอัลบั้ม Love Lifted Me ในปี 1976
อัลบั้มนี้มีทั้งหมด 2 ซิงเกิล ได้แก่ "Laura (What He's Got That I Ain't Got?)" ขึ้นสูงสุดอันดับที่ 19 แต่เดิมเพลงนี้ถูกขับร้องโดยศิลปิน Leon Ashley และขึ้นถึงอันดับ 1 ในชาร์ตเพลงคันทรี่
เมื่อปี 1967 เคนนี เริ่มเป็นที่รู้จักมากขึ้น ในปี 1977 ด้วยเพลง "Lucille" ซึ่งสามารถขึ้นสู่อันดับสูงสุดในชาร์ตเพลงคันทรีได้ทั้งในอเมริกาและแคนาดา และขึ้นถึงอันดับ 5 ใน ชาร์ตฮอต 100 
เพลงนี้ยังทำให้เขาเปิดตัวในฐานะศิลปินได้ยิ่งใหญ่ในประเทศอังกฤษ โดยสามารถขึ้นอันดับ 1 ที่นั่นได้เช่นกัน อีก 1 เพลงจากอัลบั้มนี้ คือ "I Wasn't Man Enough" ซึ่งถูกรวมอยู่ในอัลบั้มรวมเพลงในอีกหลายปีต่อมา
อัลบั้มนี้สามารถขึ้นถึงอันดับ 1 ได้ในชาร์ตเพลงคันทรี และ 30 ได้ในชาร์ตหลัก มียอดขายถึงระดับเพลทตินั่ม (1 ล้านแผ่น) ในอเมริกา (ส่วนในแคนาดาได้เพียงแค่ระดับโกลด์ (5 แสนแผ่น))
พระเจ้าบรมวงศ์เธอ กรมหมื่นพิทักษ์เทวา

พระเจ้าบรมวงศ์เธอ กรมหมื่นพิทักษ์เทวา พระนามเดิมว่า กล้าย เป็นพระราชโอรสพระองค์ที่ 10 ในพระบาทสมเด็จพระพุทธยอดฟ้าจุฬาโลกมหาราชกับเจ้าจอมมารดาภิมสวน<templatestyles src="การอ้างอิง/styles.css"/>[ก] ประสูติในรัชกาลสมเด็จพระเจ้ากรุงธนบุรี เมื่อปีจอ พ.ศ. 2321 สิ้นพระชนม์ในรัชกาลที่ 2<templatestyles src="การอ้างอิง/styles.css"/>[ข] พระราชทานเพลิงพระศพ ณ วัดสระเกศราชวรมหาวิหาร (ประมาณ จ.ศ. 1177)
ดีเจเฟรช

แดเนียล สไตน์  หรือรู้จักในชื่อ ดีเจเฟรช  เกิดวันที่ 11 เมษายน ค.ศ. 1977 เป็นโปรดิวเซอร์เพลงชาวอังกฤษ ในแนวดรัมแอนด์เบส ดรัมสเตป และดั๊บสเตป เขาเป็นหนึ่งในสมาชิกวงซูเปอร์กรุ๊ปแนวดรัมแอนด์เบสที่ชื่อ แบดคอมพานี เขายังเป็นเจ้าของ ค่ายเพลง เบรกบีตเคออส ร่วมกับ อาดัม เอฟ. 
ดีเจเฟรช ออกสตูดิโออัลบั้มชุดที่ 3 ชื่อชุด "Nextlevelism" ในเดือนตุลาคม ค.ศ. 2012 ที่มีซิงเกิลฮิตคือ "Louder", "Hot Right Now", "The Power", "The Feeling" และ "Gold Dust"
คู่จี๊ดชีวิตอัศจรรย์

คู่จี๊ดชีวิตอัศจรรย์ (; โรมาจิ: "โอกะมิ โคะโดะโมะ โนะ อะเมะ โตะ ยุกิ" แปล: "อะเมะและยุกิ บุตรหมาป่า",) เป็นภาพยนตร์อนิเมะที่ออกฉายในปี พ.ศ. 2555 กำกับโดย มะโมะรุ โฮะโซะดะ และพากย์เสียงโดย อะโอะอิ มิยะซะกิ, ทะกะโอะ โอะซะวะ, ฮะรุ คุโระกิ และ ยุกิโตะ นิชิอิ 
เนื้อเรื่อง.
ในคาบเรียนวิชาหนึ่ง "ฮานะ" ได้พบกับ "โอกามิ" ซึ่งนั่งเรียนอยู่ในห้องเดียวกัน ในตอนแรกเธอมีความสนใจในตัวเขาเล็กน้อย และต่อมาเธอทราบมาว่าเขาไม่ได้เป็นนักศึกษาที่นี่ ฮานะจึงคอยช่วยเหลือให้โอกามิในเรื่องของการศึกษา เช่นการพาเข้าห้องสมุดของมหาวิทยาลัย ยืมเลคเชอร์ เป็นต้น วันหนึ่ง โอกามิสารภาพกับฮานุ ว่าตนเองมีเชื้อสายของหมาป่า และสามารถแปลงกายเป็นหมาป่าได้ ฮานะสามารถยอมรับในตัวตนของโอกามิได้ และในที่สุด ทั้งสองก็มีความรักต่อกัน และตัดสินใจใช้ชีวิตร่วมกัน
หลังจากใช้ชีวิตร่วมกันได้ไม่นาน ฮานะก็ตั้งครรภ์ แต่ด้วยเธอกลัวว่าสังคมอาจตกใจหากเธอคลอดลูกออกมามีสภาพของหมาป่า ด้วยเหตุนี้เธอจึงศึกษาการทำคลอดเองตามธรรมชาติ และในคืนที่หิมะตก เธอก็คลอดบุตรคนแรกออกมา เป็นทารกเพศหญิง ทั้งสองตั้งชื่อว่า "ยูกิ"  และในปีต่อมา ฮานะก็คลอดทารกอีกคนเพศชาย ทั้งสองตั้งชื่อให้ว่า "อาเมะ"  ทั้งสองสามารถแปลงกายเป็นหมาป่าได้ โดย ยูกิ มีลักษณะนิสัยดื้อและชอบก่อปัญหากวนใจฮานะอยู่เสมอ และมักแปลงกายในตอนที่ดีใจมากๆหรืออารมณ์ไม่ดี ในขณะที่อาเมะ เกิดมาพร้อมร่างกายที่อ่อนแอ และชอบอยู่เงียบๆ 
ไม่นานหลังจากนั้น ในวันหนึ่งโอกามิได้หายตัวไปพร้อมกับทิ้งเสบียงจากร้านสะดวกซื้อไว้ที่หน้าประตูห้อง ฮานะได้แบกลูกทั้งสองคนออกตามหาเขากลางสายฝน จนฮานะไปพบกับเจ้าหน้าที่กำลังเก็บกู้ซากของหมาป่าที่ประสบอุบัติเหตุอยู่ในลำคลอง โอกามิในร่างหมาป่าได้มองฮานะเป็นครั้งสุดท้าย และสิ้นลมหายใจ ฮานะได้สูญเสียสามีอันเป็นที่รักไปตลอดกาล
ชีวิตในการเลียงลูกเพียงลำพังของฮานะลำบากมาก และต้องคอยรักษาความลับของลูก ฮานะไม่สามารถจะพาลูกเข้ารับการรักษาใดๆจากสถานพยาบาลเมื่อลูกป่วย เวลาออกไปด้านนอก ทั้งยูกิและอาเมะจะต้องสวมเสื้อคลุมและใส่หมวกอยู่เสมอ ซึ่งทำให้ทั้งสองคนไม่มีเพื่อน และฮานะดูจะเหนื่อยกับยูกิเป็นพิเศษ ที่ดื้อและมักไม่สามารถควบคุมตนเองได้ และเนื่องจากประวัติของยูกิและอาเมะ ทำให้ฮานะต้องเผชิญกับเจ้าหน้าที่ของสถานรับเลี้ยงเด็ก ที่มาพร้อมกับข้ออ้างว่าฮานะอาจเลี้ยงลูกได้ไม่ดีพอ เนื่องจากพบว่าไม่เคยเข้าโรงพยาบาลเลย อีกทั้งอาเมะและยูกิวัยกำลังโตสร้างความรบกวนให้กับเพื่อนบ้าน ดังนั้นฮานะจึงตัดสินใจย้ายออกไปอยู่ชนบทที่ห่างไกลจากความเจริญที่มีชุมชนเล็กๆอยู่ใกล้ๆ ทั้งสามคนอยู่อาศัยในบ้านเก่าติดภูเขาที่ไม่มีค่าเช่า ณ ที่นี่ มีความท้าทายมากมายรอทั้งสามคนอยู่
การตอบรับ.
รายได้.
ภาพยนตร์สามารถขึ้นไปอยู่ที่อันดับ 2 ของตารางหนังทำเงินประจำสุดสัปดาห์ของญี่ปุ่น ระหว่างวันที่ 21-22 กรกฎาคม 2555 ซึ่งสามารถเอาชนะภาพยนตร์แอนิเมชั่นที่เข้าฉายในสุดสัปดาห์เดียวกันเรื่อง "นักรบสาวหัวใจมหากาฬ" จากวอลท์ ดิสนีย์ พิคเจอร์ส ไปได้ ซึ่งในช่วงสุดสัปดาห์นั้น สามารถดึงดูดผู้เข้าชมได้มากถึง 276,326 คน ด้วยรายได้ 365,140,000 เยน ซึ่งรายได้ของภาพยนตร์เรื่องนี้ ก็สามารถแซงหน้ารายได้ของภาพยนตร์อนิเมะเรื่อง "ซัมเมอร์ วอร์ส" ของผู้กำกับคนเดียวกัน มะโมะรุ โฮะโซะดะ ที่ 1.6 พันล้านเยนได้ ในช่วงวันที่ 12-13 สิงหาคม 2555 
รายได้ทั้งหมดของภาพยนตร์ อยู่ที่ราว 4.2 พันล้านเยน ซึ่งทำให้ภาพยนตร์เรื่องนี้ได้ครองอันดับ 5 ของตารางภาพยนตร์ทำเงินประจำปี 2555 ของญี่ปุ่น
ปงเดซาร์

ปงเดซาร์  เป็นสะพานคนเดินเท้าข้ามแม่น้ำแซนในปารีส เชื่อมระหว่างสถาบันแห่งฝรั่งเศส  กับจัตุรัสหน้าพิพิธภัณฑ์ลูฟวร์ ชื่อสะพานตั้งชื่อตามชื่อของพิพิธภัณฑ์ลูฟวร์ซึ่งเคยมีชื่อเรียกว่า "ปาแลเดซาร์"  ในช่วงจักรวรรดิฝรั่งเศสที่ 1 เป็นสะพานเหล็กแห่งแรกที่สร้างขึ้นในปารีส 
สะพานแห่งนี้สร้างขึ้นราว ค.ศ. 1802-1804 ในสมัยจักรพรรดินโปเลียนที่ 1 เป็นสะพานเหล็กที่ประกอบด้วยช่องโค้งจำนวน 9 ช่อง สะพานถูกระงับการใช้งานในปี ค.ศ. 1976 หลังจากหน่วยงานด้านความปลอดภัยพบว่าโครงสร้างสะพานเสียหายจากแรงระเบิดในช่วงสงครามโลกครั้งที่สอง และจากความเสียหายจากเรือเฉี่ยวชนหลายครั้ง 
สะพานถูกสร้างขึ้นใหม่ช่วงปี ค.ศ. 1981-1984 โดยปรับลดช่องโค้งเหลือเพียง 7 ช่องเพื่อให้สอดรับกับปงเนิฟ สะพานที่อยู่ในบริเวณใกล้เคียง ปัจจุบันนิยมใช้เป็นสถานที่จัดแสดงงานศิลปะ และเป็นสถานที่ท่องเที่ยวสำคัญแห่งหนึ่งของปารีส จากตำนาน "สะพานคู่รัก" ที่คู่หนุ่มสาวนิยมนำกุญแจสลักชื่อของตัวมาแขวนไว้กับราวสะพาน และโยนลูกกุญแจลงแม่น้ำแซน เป็นการแสดงคำมั่นสัญญาในความรักต่อกัน นอกเหนือจากสะพานแห่งนี้แล้ว ยังมีสะพานอีกแห่ง คือ ปงเดอลาร์เชอเวเช (สะพานอาร์ชบิชอป) ที่หนุ่มสาวนิยมนำกุญแจมาแขวนไว้ 
ปงเดซาร์ปรากฏอยู่ในวัฒนธรรมสมัยนิยมหลายอย่าง เช่น เป็นฉากหลังในภาพยนตร์ "Amélie" และ "Now You See Me"
การท่องเที่ยวเพื่อทำแท้ง

การท่องเที่ยวเพื่อการทำแท้ง หรือ การท่องเที่ยวเพื่อยุติการตั้งครรภ์ คือ การเดินทางเพื่อทำการยุติการตั้งครรภ์ที่มีคุณภาพและปลอดภัย จากการสำรวจ พบว่าการท่องเที่ยวในรูปแบบนี้สะท้อนให้เห็นถึงปัญหาการไม่สามารถเข้าถึงบริการยุติการตั้งครรภ์ที่มีคุณภาพ แล้วยังพบอีกว่าผู้ที่เดินทางเพื่อทำแท้งส่วนใหญ่มีอายุน้อย การท่องเที่ยวในรูปแบบนี้มีปัจจัยร่วมหลายปัจจัยเช่น กฎหมายเกี่ยวกับการยุติการตั้งครรภ์ที่แตกต่างกันในแต่ละประเทศและความเชื่อมั่นของผู้ใช้บริการ การท่องเที่ยวในรูปแบบนี้และการยุติการตั้งครรภ์ยังคงเป็นที่ถกเถียงอย่างมากในสังคมปัจจุบัน โดยบางประเทศพยายามแก้ไขปัญหาโดยการเรียกร้องไม่ให้ยุติการตั้งครรภ์ให้กับบุคคลต่างชาติ
ประวัติและปัจจัย.
กรุงลอนดอนเป็นเมืองแรก ๆ ที่คนนิยมเดินทางไปยุติการตั้งครรภ์ในช่วง ค.ศ. 1960–1970 โดยยังพบว่า แนวโน้มการเดินทางไปยุติการตั้งครรภ์ของชาวอเมริกันในลอนดอนลดลงหลังจากที่กฎหมายอนุญาตให้ยุติการตั้งครรภ์ได้ในนิวยอร์ก ชาวโปแลนด์ก็เดินทางไปทำแท้งในเยอรมนีและประเทศใกล้เคียงมากขึ้นเมื่อมีการออกกฎหมายอนุญาตการทำแท้งเฉพาะเมื่อการตั้งครรภ์มีผลกระทบในทางลบต่อศักดิ์ศรีและชีวิตของมารดา โปแลนด์ถือได้ว่าเป็นประเทศที่มีกฎหมายควบคุมการยุติการตั้งครรภ์ที่เคร่งครัดที่สุดในยุโรป เหตุการณ์นี้แสดงให้เห็นว่าความไม่สามารถเข้าถึงบริการทางสุขภาพดังกล่าวส่งผลโดยตรงต่อการเดินทางเพื่อการทำแท้ง ทว่า แม่วัยใสที่มีอายุน้อย ฐานะยากจน การศึกษาต่ำ และชนกลุ่มน้อยไม่มีเงินที่จะเดินทางไปทำแท้ง ทำให้บุคคลดังกล่าวนี้เผชิญกับปัญหาจากการทำแท้งเถื่อน ตัวอย่างของแม่ชาวเม็กชิโกพบว่า แม่ที่เดินทางมาทำแท้งที่อเมริกาส่วนใหญ่จะเป็นผู้ที่มีฐานะและการศึกษาทั้งนั้น นอกจากข้อจำกัดทางกฎหมายแล้ว ยังมีการตั้งข้อสงสัยการการท่องเที่ยวเพื่อการทำแท้งยังมีผลมาจากแรงกดดันของสังคม นอกจากนี้ ยังพบว่าแม่ในเดนมาร์กหลายคนเดินทางไปยุติการตั้งครรภ์เพราะว่าตนท้องลูกที่มีเพศไม่ตรงกับที่ตนต้องการ สร้างความสะเทือนใจต่อประชาชนชาวเดนมาร์กเป็นอย่างมาก 
ในประเทศไทย ถึงยังไม่มีการวิจัยหรือข่าวสารเกี่ยวกับการเดินทางหรือท่องเที่ยวเพื่อการยุติการตั้งครรภ์ที่ชัดเจน แต่ปัญหานี้ยังน่าเป็นห่วง จากการวิจัยของวิลาสินี พนานครทรัพย์พบว่า "แม้ปัจจุบันยังยากที่จะค้นหาสถิติการทำแท้งที่แท้จริง แต่สิ่งหนึ่งที่ปฏิเสธไม่ได้คือ ภาพปัญหาเหล่านี้ล้วนสะท้อนให้เห็นถึงการลักลอบทำแท้งที่เกิดขึ้นเป็นอันมาก แม้สังคมไทยจะถือว่าการทำแท้งเป็นการกระทำที่ผิดกฎหมาย คือผิดทั้งผู้หญิงที่ทำแท้ง และผิดทั้งผู้ที่ทำให้ผู้หญิงแท้งลูก ยกเว้นเพียง 2 กรณีเท่านั้นที่แพทย์ทำแท้งได้โดยไม่ผิดกฎหมาย"
ข้อถกเถียง.
มีข้อถกเถียงมากมายเกี่ยวกับการท่องเที่ยวเพื่อการทำแท้ง ซึ่งหลายเหตุผลสืบเนื่องมาจากการไม่สนับสนุนการทำแท้งแต่เดิม เช่นมีการให้เหตุผลว่า “ในความเป็นจริง การเคารพต่อชีวิตมนุษย์ถูกเรียกร้องตั้งแต่ วินาทีแรกที่กระบวนการแห่งชีวิตเริ่มต้น นับจากวินาทีที่ไข่ของ มารดาผสมกับเชื้อของบิดา ชีวิตใหม่ได้เริ่มต้นขึ้นแล้ว และชีวิต ดังกล่าวไม่ใช่สมบัติของบิดาหรือมารดา หากแต่คือชีวิตมนุษย์ คนใหม่ที่กำลังเติบโตขึ้นทุกขณะ” ประเทศตุรกีมีมาตรการต่อต้านการจัดตั้งโปรแกรมเดินทางไปต่างประเทศเพื่อการทำแท้ง ผลการวิจัยในแคนาดาพบว่า ถึงแม้ว่ากฎหมายจะอนุญาตให้มีการยุติการตั้งครรภ์แล้ว แต่หญิงมีครรภ์ยังประสบปัญหาไม่สามารถรับบริการดังกล่าวได้เพราะแรงกดดันจากสังคมและสถานพยาบาลเอง
การอ้างอิง.
<templatestyles src="Reflist/styles.css" />
สถานีรามอินทรา 3

สถานีรามอินทรา 3 (รหัส: PK17) เป็นสถานีรถไฟฟ้ามหานครแบบยกระดับในเส้นทางสายสีชมพู โดยยกระดับเหนือถนนรามอินทราในพื้นที่เขตบางเขน กรุงเทพมหานคร
ที่ตั้ง.
สถานีรามอินทรา 3 ตั้งอยู่เหนือถนนรามอินทรา บริเวณปากซอยรามอินทรา 3 (อัมรินทร์) ในพื้นที่แขวงอนุสาวรีย์ เขตบางเขน กรุงเทพมหานคร
รายละเอียด.
สีสัญลักษณ์.
ใช้สีชมพูตกแต่งสถานีเพื่อสื่อให้เห็นว่าเป็นสถานีของโครงการรถไฟฟ้าสายสีชมพู
รูปแบบ.
เป็นสถานียกระดับ มีชานชาลาด้านข้าง ขนาดมาตรฐาน ประกอบด้วยชั้นขายบัตรโดยสารและชั้นชานชาลา มีประตูอัตโนมัติกั้นชานชาลาแบบครึ่งความสูง ในส่วนหลังคาชานชาลามีการออกแบบให้ป้องกันฝนสาดและแดดส่อง
ทางเข้า–ออก.
ประกอบด้วยทางขึ้น–ลงปกติ ได้แก่
อารมณ์ โพธิ์หาญรัตนกุล

อารมณ์ โพธิ์หาญรัตนกุล (ชื่อเล่น คัตโตะ; เกิด 9 กรกฎาคม พ.ศ. 2524) เป็นนักร้องนำวงลิปตา
ประวัติ.
ลูกยอ เป็นชาวไทยเชื้อสายจีน เป็นบุตรชายคนโต มีน้องชาย 1 คน คือ อรรถพล โพธิ์หาญรัตนกุล (โค้ดดี้) และมีน้องสาว 1 คน จบการศึกษาระดับประถมจากโรงเรียนอัสสัมชัญ จบการศึกษาระดับมัธยมจากโรงเรียนกุหลาบวิทยา, โรงเรียนไตรมิตรวิทยาลัย ปริญญาตรีจากคณะเศรษฐศาสตร์ มหาวิทยาลัยธรรมศาสตร์ เขาเริ่มร้องเพลงเมื่ออายุ 13 ปี โดยการเป็นนักร้องของโรงเรียนไตรมิตรวิทยาลัยในช่วงมัธยมและมหาวิทยาลัย คัตโตะ สนใจเพลงแนวร็อก เมื่อมีเพลงที่ร้องยากเสียงสูง เขาจะกลับไปบ้านเพื่อฝึกร้องเพลงนั้นโดยการใช้วิทยุอัดเสียงร้องและฟังเสียงตัวเองจนรู้สึกพอใจว่าสามารถร้องเพลงยากๆออกมาได้ดี สมัยมหาวิทยาลัยเข้าร่วมประกวดหานักร้อง TU Band และได้อันดับที่สอง จึงทำให้เพื่อน คือ เอ็ด เจ็ตเซ็ตเตอร์ (ซึ่งต่อมาคือ เอ็ด 7 วิ) ได้ชวนตั้งวงดนตรีเล่นในงานมหาลัย และส่งประกวดจนได้แชมป์ Coke music award เมื่อเรียนชั้นปีที่ 3 และได้เซ็นสัญญาเป็นนักร้องสังกัดแกรมมี่ แต่ไม่ได้ออกเทปจนหมดสัญญาในที่สุด ซึ่งในระหว่างนั้นวงดนตรีที่ชนะการประกวดด้วยกันมาก็รับเล่นดนตรีตามผับที่ทองหล่อ จนได้รู้จักกับ ธารณ ลิปตพัลลภ (แทน) ผ่านการติดต่อจาก ทฤษฎี ศรีม่วง (โอ) มือกีต้าร์วงเจ็ตเซ็ตเตอร์ จึงได้ร่วมกันตั้งวงชื่อว่า ลิปตา ทั้งสองคนแต่งเพลงและทำเดโมเทปเอง ส่งเพลงไปยัง fm104.5 ซึ่งเป็นคลื่นวิทยุ indy ที่ออกอากาศให้นักร้องที่ยังไม่มีชื่อเสียงแต่มีความสมารถ เมื่อได้ออกอากาศปรากฏว่ามีคนชอบ และขอเพลงมาเป็นจำนวนมาก จนต่อมาได้รับการติดต่อจาก บอย โกสิยพงษ์ จนได้เป็นศิลปินเบอร์แรกๆ ของค่ายเลิฟอีส
มากาปา

มากาปา  เป็นเมืองในประเทศบราซิล เป็นเมืองหลวงของรัฐอามาปา เมืองตั้งอยู่ในภาคเหนือของประเทศ ก่อตั้งเมื่อปี ค.ศ. 1738 มีเส้นศูนย์สูตรผ่านกลางเมือง ทำให้ชาวเมืองเรียกมากาปาว่า "เมืองหลวงตรงกลางของโลก" (The capital of the middle of the world)
สัทพจน์

สัทพจน์ หรือ การเลียนเสียงธรรมชาติ คือคำที่เลียนรูปแบบทางสัทศาสตร์ของแหล่งกำเนิดเสียงที่พยายามจะกล่าวถึง สัทพจน์เป็นโวหารภาพพจน์อย่างหนึ่งที่ใช้ตัวอักษรสะกดให้ออกเสียงให้คล้ายกับเสียงที่เกิดขึ้นตามธรรมชาติหรือที่ได้ยินทั่วไปมากที่สุด สัทพจน์ที่สามารถพบได้บ่อยคือการเลียนเสียงสัตว์เช่น เหมียว จิ๊บๆ เป็นต้น สัทพจน์อาจจะไม่เหมือนกันในแต่ละภาษา เนื่องจากระบบทางภาษาศาสตร์เป็นตัวควบคุมลักษณะของสัทพจน์ อาทิ เสียงของนาฬิกา เมื่อเลียนเสียงแล้ว คือ"ติ๊กต๊อก"ในภาษาไทย, "dī dā" ในภาษาจีนกลาง หรือ "katchin katchin" ในภาษาญี่ปุ่น
สัทพจน์ในภาษาอังกฤษ ใช้คำว่า onomatopoeia ส่วนคำว่าสัทพจน์หรือสัทพจน์โวหารเองในภาษาไทยยังใช้ไม่แพร่หลายและเข้าใจกันในหมู่ผู้มีการศึกษาหรือนักเรียนรุ่นใหม่เท่านั้น
ปฏิรูปพจน์

ปฏิรูปพจน์ หรือ การอ้างถึง เป็นโวหารภาพพจน์อย่างหนึ่งที่อ้างถึงหรือกล่าวถึงโดยนัยหรือโดยตรงซึ่งบุคคล สถานที่ เหตุการณ์ งานทางวรรณกรรม เรื่องราวลี้ลับ งานศิลปะ พบได้ในทุกภาษาไม่ใช่แค่ภาษาไทย
"ธรรมธิเบศร์มหากวี มีหญิงสังวาลย์เป็นมิ่งขวัญมอดม้วยด้วยแรงรักนั้น ทุกชีวันพบคู่ชมแม้แต่บุหงาลดาวัลย์ อัศจรรย์ผึ้งภู่สู่สมฟ้าเมตตามิกล้าให้ระทม บรมสุขทุกจุลินทรีย์แต่ฟ้าปั้นฉันเดียว เปล่าเปลี่ยวใจไฉนฉะนี้หนวกบอดใบ้เสียก็ดี ควรมีฤาหฤทัย"
"ผู้ชายแรกชิมลิ้มรัก แม้น้ำต้มผักหวานชื่นเกรงรักจะเปลี่ยนไป ดังหลงข้าวใหม่"
“น้ำต้มผักหวานชื่น” ดัดแปลงมาจากสำนวนว่า “แม้ยามรักน้ำต้มผักยังว่าหวาน” ในที่นี้หมายถึง ความรักของหญิงชายตอนเริ่มรักกันใหม่ ๆ ทุกสิ่งทุกอย่างก็ดูสวยงาม “ข้าวใหม่” ดัดแปลงมาจากสำนวนว่า “ข้าวใหม่ปลามัน” ในที่นี้หมายถึง กลัวว่าชายจะหลงรักตนเองเหมือนกับได้กินข้าวที่หุงสุกใหม่ ๆ
วรรณกรรม.
จากตัวอย่างทั้งของไทยและต่างประเทศพบว่ามีการใช้ปฏิรูปพจน์เยอะมาก แต่ในประเทศไทยไม่มีการวิจัยและวิจารณ์วรรณกรรมอย่างจริงจังและแพร่หลาย ทำให้ตัวอย่างและบทความทางวิชาการน้อยจึงทำให้การเรียนรู้และสรุปปฏิรูปพจน์ในวรรณกรรมยาก การวิจารณ์เชิงสังคมมักถูกต่อต้านโดยสังคมอีกด้วย
อติพจน์

อติพจน์ (บางตำราก็ว่า อธิพจน์) เป็นโวหารภาพพจน์อย่างหนึ่งที่มีลักษณะในการกล่าวเกินจริงเพื่อสร้างอารมณ์และความรู้สึกที่รุนแรงเกินจริง มักพบบ่อยในงานวรรณกรรม และงานศิลป์หลากหลายรูปแบบ ทว่าผู้เขียนไม่ได้จงใจที่จะหลอกผู้อ่าน และผู้อ่านควรจะเข้าใจว่าผู้เขียนกำลังใช้ลักษณะภาพพจน์นี้อยู่ อติพจน์พบในภาษาไทยและภาษาอื่นทั่วโลก โดยตามหลักภาษาศาสตร์แล้วไม่ควรมีข้อยกเว้น อติพจน์สามารถแบ่งออกเป็นอติพจน์ และอวพจน์
อติพจน์.
อติพจน์ คือการกล่าวมากเกินจริง มีความหมายตรงกับคำว่า Hyperbole เช่น
อวพจน์.
อวพจน์ คือการกล่าวน้อยเกินจริงหรือการใช้โวหารต่ำเกินจริง มีความหมายตรงกับคำว่า Meiosis หรือ Understatement เช่น
ซ่าหริ่ม

ซ่าหริ่ม หรือ ซาหริ่ม เป็นขนมไทยประเภทหนึ่งมีลักษณะเป็นเส้นที่มักมีหลายสีและรับประทานกับน้ำกะทิโดยมีรสชาติหอมมันและมีกลิ่นใบเตยอีกด้วย ซ่าหริ่มมีขายอยู่ตามตลาดทั่วไปในประเทศไทยและเป็นที่นิยมเป็นอย่างมาก นิยมรับประทานกันในช่วงฤดูร้อน มักรับประทานโดยเติมน้ำเชื่อมและน้ำแข็ง ส่วนผสมสำคัญมีแป้งถั่วเขียว น้ำลอยดอกมะลิ น้ำตาลทราย น้ำใบเตยคั้น และน้ำกะทิ ปัจจุบันส่วนผสมอาจเปลี่ยนเล็กน้อย เช่น ใช้สีสังเคราะห์แทนสีธรรมชาติ และใช้แป้งสำเร็จรูปที่หาซื้อได้ง่าย
ประวัติ.
ที่มาของขนมยังไม่เป็นที่แน่ชัดสำหรับซ่าหริ่ม บทความทางการเมืองที่วิเคราะห์คำว่าซ่าหริ่มได้อ้างถึงบทประพันธ์ในสมัยราชการที่สองที่ว่าความว่า
"ซ่าหริ่มลิ้มหวานล้ำ แทรกใส่น้ำกะทิเจือวิตกอกแห้งเครือ ได้เสพหริ่มพิมเสนโรย"
แล้วยังพบว่าซ่าหริ่มไม่ได้มาจากโปรตุเกสเพราะชาวโปรตุเกสจะทำขนมแห้งมากกว่าขนมเปียก ทว่า ซ่าหริ่มได้พัฒนามาจากทับทิมกรอบและลอดช่องสิงคโปร์ ทั้งหมดเป็นขนมแป้งเหนียวใสคล้ายวุ้นเส้นผสมสี และปัจจุบันชาวชวา-มลายูเรียกขนมนั้นว่า Dawet ดาเวต เรียกตัวแป้งวุ้นว่าเชนดอล Cendol จึงเชื่อได้ว่าซ่าหริ่มเป็นขนมที่ชาวไทยนำมาจากชาวชวาตั้งแต่สมัยกรุงศรีอยุธยาตอนปลาย แต่ก็ได้รับการพัฒนาและปรับรูปแบบโดยชาวบ้านที่เรียกกันว่าภูมิปัญญาชาวบ้านนั่นเอง
วิภาวรรณ เทียมปาน ได้จัดทำเอกสารเกี่ยวกับองค์ความรู้ของขนมไทยและอธิบายว่า "เป็นขนมที่ดัดแปลงมาจากขนมลอดช่อง แตกต่างกันตรงขนาดและสีของตัวเส้น ขนมลอดช่องจะมีเส้นใหญ่ ส่วนขนมซ่าหริ่มจะมีเส้นเล็กกว่า และมีสีสันหลากหลายสี" ทั้งยังบอกว่าขนมซ่าหริ่มนิยมรับประทานกันในฤดูร้อน
การใช้ชื่อเรียกในบริบทการเมืองไทย.
ในช่วงวิกฤตการณ์การเมืองไทย พ.ศ. 2548–2553 ซึ่งกลุ่มผู้สนับสนุนทางการเมืองใช้สีเสื้อในการระบุอัตลักษณ์ทางการเมือง ได้มีการเปรียบเทียบกลุ่มเสื้อหลากสีเป็น "สลิ่ม" เพราะมีหลายสี โดยเชื่อว่ามีที่มาจากคำเรียกในเว็บบอร์ดพันทิป.คอม
ตั้งวง

ตั้งวง เป็นภาพยนตร์ไทย เขียนบทและกำกับโดยคงเดช จาตุรันต์รัศมี อำนวยการสร้างโดย ติ๊ก กัญญารัตน์ เป็นภาพยนตร์ที่สร้างจากเงินทุนสนับสนุนของสำนักงานศิลปวัฒนธรรมร่วมสมัย กระทรวงวัฒนธรรม มีเนื้อหาเกี่ยวกับวัฒนธรรมไทย โดยสอดแทรกเหตุการณ์ทางการเมืองไทยไว้เป็นฉากหลัง ในแง่มุมของบริบททางสังคม ภาพยนตร์ได้รับการคัดเลือกให้เข้าประกวดในเทศกาลภาพยนตร์นานาชาติเบอร์ลิน สาย Generation และเทศกาลภาพยนตร์นานาชาติฮ่องกง 
เนื้อเรื่องกล่าวถึงเด็กวัยรุ่น 4 คนที่ประสบปัญหาชีวิต จึงมาบนบานศาลกล่าวกับสิ่งศักดิ์สิทธิ์ และจำเป็นต้องมาฝึกฝนรำไทยกับนางรำ เพื่อรำแก้บนตามที่ได้บนบานไว้
มิเชล วอกอร์ด

มิเชล วอกอร์ด (อังกฤษ: Michele Ronja Waagaard) เป็นนักร้อง และนางแบบชาวนอร์เวย์ ที่มีผลงานในประเทศไทย เป็นที่รู้จักในช่วงแรก จากการถ่ายแบบนิตยสารวัยรุ่น จากนั้นได้เข้ามาเป็นนักร้องภายใต้สังกัดจีเอ็มเอ็ม แกรมมี่ ออกอัลบั้มครั้งแรกจากการเป็นหนึ่งในศิลปินวง "ทีน เอต เกรด เอ" ต่อมาได้ออกอัลบั้มแนวป็อป, แดนซ์ในนาม "วงแจมป์" ภายหลังเธอได้เป็นดีเจ และเป็นที่รู้จักอีกครั้งจากการเป็นนางแบบเดินบนแคทวอล์คและถ่ายแบบแนวเซ็กซี่
ประวัติ.
มิเชล วอกอร์ด (ชื่อเล่น: มิเชล) เกิดในประเทศนอร์เวย์เมื่อวันที่ 7 มีนาคม พ.ศ. 2523 เธอเป็นชาวนอร์เวย์ ที่มีผลงานในประเทศไทย ภายใต้สังกัดกรีนบีนส์ ในเครือแกรมมี่ เธอได้รับรางวัลในฐานะที่เป็นนางแบบถ่ายแบบนิตยสารวัยรุ่น "The Boy" ปี 1995 หลังจากนั้นก็ได้แสดงมิวสิควีดีโอของสังกัดแกรมมี่ จึงได้เซนต์สัญญากับทางค่าย และได้เป็นศิลปินในเวลาต่อมา
ต่อมาเธอได้ถูกคัดเลือกให้เป็นหนึ่งในวงดนตรีวัยรุ่น ทีนเอจเกรดเอ (Teen 8 Grade A) มีสมาชิกทั้งหมด 8 คน หลังจากได้แยกตัวกันและได้มารวมตัวกับเพื่อนอีก 4 คน มาเป็น วงแจมป์ และสร้างชื่อเสียงให้กับเธอเป็นอย่างมาก
ด้านการศึกษา จบการศึกษาระดับมัธยมศึกษา (ม.1-ม.6) โรงเรียนนานาชาติบางกอกพัฒนา (Bangkok Patana International School) และสำเร็จการศึกษาระดับปริญญาตรี คณะนิเทศศาสตร์ มหาวิทยาลัยอัสสัมชัญ
งานเพลง.
วงทีนเอจเกรดเอ ประกอบสมาชิกทั้งหมด 8 คน(ชาย 4 หญิง 4) ได้แก่ ปอ ภัคพร, เจนนี่ เจนนิเฟอร์, แอนนา อิสราภรณ์, มิเชล วอกอร์ด, เวย์ ปริญญา, ทีน สราวุฒิ, เอ๊กซ์ ฐิติ และ เต๊ะ ศตวรรษ เปิดตัวอย่างเป็นทางการเมื่อต้นปี พ.ศ. 2541 โดยออกอัลับ้มชุดเดียวคือ "Teen 8 Grade A" เพลงที่มิเชลได้ร่วมขับร้องได้แก่ ไปด้วยคน, ของใคร, ขอบคุณ (เป็นเพราะเธอ) เป็นต้น
วงแจมป์ ภายใต้สังกัดกรีนบีนส์ ในเครือแกรมมี่ ประกอบศิลปินทั้ง 4 คน ได้แก่ ภัคพร ภูวะปัจฉิม (ปอ), เจนนิเฟอร์ โปลิตานนท์ (เจนนี่), อิสราภรณ์ จันทรโสภาคย์ (แอนนา) และ มิเชล วอกอร์ด ออกอัลบั้มเต็มจำนวน 2 อัลบั้มด้วยกันคือ อัลบั้ม"แจมป์" และอัลบั้ม"บังอรเอาแต่แดนซ์" 
ภายหลังจากที่ทุกคนในวงได้แยกย้ายกันไปทำงานของตนแล้ว ด้านมิเชลเป็นนางแบบ และเป็นวีเจ ในประเทศไทย และมีผลงานออกมาอีกมากมาย
พระเจ้าราชวรวงศ์เธอ พระองค์เจ้าวงจันทร์

พระเจ้าราชวรวงศ์เธอ พระองค์เจ้าวงจันทร์ (เดิม หม่อมเจ้าวงศ์จันทร์; 18 มิถุนายน พ.ศ. 2393 – 29 เมษายน พ.ศ. 2459) เป็นพระราชธิดาในพระบาทสมเด็จพระปิ่นเกล้าเจ้าอยู่หัว ประสูติแต่เจ้าคุณจอมมารดาเอม
พระประวัติ.
พระเจ้าราชวรวงศ์เธอ พระองค์เจ้าวงจันทร์ ประสูติเมื่อวันอังคาร เดือน 8 บูรพาษาฒ ขึ้น 9 ค่ำ ปีจอ โทศก จ.ศ. 1212 ตรงกับวันที่ 18 มิถุนายน พ.ศ. 2393 ได้รับพระราชทานหีบหมากเสวยลงยา โต๊ะทองคำ และพระมหากรุณาธิคุณเป็นพิเศษจากพระบาทสมเด็จพระจอมเกล้าเจ้าอยู่หัว รัชกาลที่ 4 
สิ้นพระชนม์ในรัชกาลที่ 6 เมื่อวันเสาร์ เดือน 5 แรม 12 ค่ำ ปีมะโรง อัฐศก จ.ศ. 1278 ตรงกับวันที่ 29 เมษายน พ.ศ. 2459 พระชันษา 67 ปี พระราชทานเพลิงพระศพ ณ พระเมรุ วัดสระเกศราชวรมหาวิหาร วันที่ 22 กุมภาพันธ์ พ.ศ. 2463โดยพระบาทสมเด็จพระมงกุฎเกล้าเจ้าอยู่หัว ทรงพระกรุณาโปรดเกล้าฯ พระราชทานพระโกศไม้สิบสอง ในคราวพระราชทานเพลิงพระศพ
ผู้สำเร็จราชการวังหน้า.
เมื่อปี พ.ศ. 2429 เมื่อกรมพระราชวังบวรวิไชยชาญ ทิวงคตแล้วพระบาทสมเด็จพระจุลจอมเกล้าเจ้าอยู่หัวทรงสถาปนาสยามมกุฎราชกุมาร อย่างสมเด็จหน่อพระพุทธเจ้าตามราชประเพณีเดิม จึงประกาศพระราชกฤษฎีกาเลิกตำแหน่งพระมหาอุปราชฝ่ายหน้าแต่นั้นมา พระบาทสมเด็จพระจุลจอมเกล้าเจ้าอยู่หัวทรงพระราชดำริจะไม่ให้พระราชวังบวรสถานมงคลเป็นที่ร้าง จึงโปรดฯ ให้คงจัดรักษาเป็นพระราชวัง ให้มีเจ้าพนักงานรักษาหน้าที่อยู่อย่างเดิม ทรงมอบหมายการปกครองให้ พระเจ้าราชวรวงศ์เธอ พระองค์เจ้าดวงประภา พระราชธิดาพระองค์ใหญ่ของพระบาทสมเด็จพระปิ่นเกล้าเจ้าอยู่หัว ทรงสำเร็จราชการฝ่ายในทั่วไป และโปรดฯ ให้เสด็จขึ้นมาประทับอยู่ที่พระที่นั่งสาโรชรัตนประพาส
เมื่อพระองค์เจ้าดวงประภาสิ้นพระชนม์ โปรดฯ ให้พระเจ้าราชวรวงศ์เธอ พระองค์เจ้าสุดาสวรรค์ พระเจ้าลูกยาเธอในพระบาทสมเด็จพระปิ่นเกล้าเจ้าอยู่หัวรองลงมา ทรงสำเร็จราชการฝ่ายในวังหน้าต่อมา เหมือนอย่างพระองค์เจ้าดวงประภา และโปรดฯ ให้พระองค์เจ้าวงจันทร์ พระเจ้าน้องนางร่วมพระชนนีกับกรมพระราชวังบวรวิไชยชาญเสด็จขึ้นมาประทับที่พระที่นั่งบวรบริวัติมาจนตลอดรัชกาลที่ 5
ถึงรัชกาลของพระบาทสมเด็จพระมงกุฎเกล้าเจ้าอยู่หัว เมื่อพระองค์เจ้าสุดาสวรรค์สิ้นพระชนม์ จึงโปรดฯ ให้พระองค์เจ้าวงจันทร์ทรงสำเร็จราชการฝ่ายในวังหน้าแทนพระองค์เจ้าสุดาสวรรค์ต่อมาจนกระทั่งพระองค์สิ้นพระชนม์เมื่อปีขาล พ.ศ. 2459 เจ้านายในวังหน้าจึงได้เสด็จไปประทับที่พระบรมมหาราชวัง และมิมีผู้ใดดำรงตำแหน่งผู้สำเร็จราชการวังหน้าอีก
พระที่นั่งวงจันทร์.
เมื่อพระบาทสมเด็จพระปิ่นเกล้าเจ้าอยู่หัวเสด็จมาประทับยังพระบวรราชวัง พระองค์ทรงสร้างพระราชมณเฑียรแห่งใหม่ขึ้น โดยมีลักษณะเป็นเก๋งจีน เมื่อพระองค์เสด็จเข้าไปประทับ ณ พระราชมณเฑียรแห่งใหม่นั้น พระองค์เกิดพระอาการประชวรติดต่อเป็นเวลานาน เมื่อซินแสเข้ามาดูจึงกราบทูลว่า เนื่องจากพระที่นั่งเก๋งจีนองค์นี้ สร้างในที่ฮวงจุ้ยที่เป็นอัปมงคล ดังนั้น พระองค์จึงโปรดให้รื้อพระที่นั่งเก๋งจีนลง ไปปลูกไว้ที่นอกวัง
หลังจากนั้น พระบาทสมเด็จพระปิ่นเกล้าเจ้าอยู่หัวโปรดฯ ให้สร้างพระที่นั่งองค์ใหม่บริเวณที่สร้างพระที่นั่งเก๋งจีนองค์เดิม แต่ได้เลื่อนตำแหน่งที่ตั้งไปทางทิศตะวันออก ลักษณะเป็นตึกฝรั่ง เรียกพระที่นั่งองค์นี้ว่า "พระที่นั่งวงจันทร์" ตามพระนามของ พระเจ้าราชวรวงศ์เธอ พระองค์เจ้าวงจันทร์
ภายหลังพระบาทสมเด็จพระปิ่นเกล้าเจ้าอยู่หัวสวรรคต พระบาทสมเด็จพระจอมเกล้าเจ้าอยู่หัว ได้พระราชทานนามพระที่นั่งใหม่ว่า "พระที่นั่งอิศเรศราชานุสรณ์"
อภิชาติ สุภาแพ่ง

อภิชาติ สุภาแพ่ง (เกิด 3 พฤศจิกายน พ.ศ. 2498) ที่ปรึกษารัฐมนตรีช่วยว่าการกระทรวงพาณิชย์ (สินิตย์ เลิศไกร) อดีตที่ปรึกษารัฐมนตรีช่วยว่าการกระทรวงคมนาคม (ถาวร เสนเนียม) อดีตสมาชิกสภาผู้แทนราษฎรจังหวัดเพชรบุรี สังกัดพรรคประชาธิปัตย์ อดีตประธานคณะกรรมาธิการคุ้มครองผู้บริโภค ในสภาผู้แทนราษฎรไทย ชุดที่ 23
ประวัติ.
อภิชาติ สุภาแพ่ง หรือ ส.ส.เล็ก เกิดเมื่อวันที่ 3 พฤศจิกายน พ.ศ. 2498บุตรนายโลบ สุภาแพ่ง สมาชิกกลุ่มผาด กับนางบุปผา สุภาแพ่ง สำเร็จการศึกษาระดับปริญญาตรี และปริญญาโท สาขารัฐประศาสนศาสตร์ สาขานโยบายสาธารณะ จากมหาวิทยาลัยราชภัฏเพชรบุรี จังหวัดเพชรบุรี และระดับปริญญาเอก สาขารัฐประศาสนศาสตร์ จากมหาวิทยาลัยราชภัฏสวนดุสิต มีพี่ชายได้แก่นาย กัมพล สุภาแพ่ง สมาชิกสภาผู้แทนราษฎรไทย ชุดที่ 24
งานการเมือง.
อภิชาติ สุภาแพ่ง เคยรับราชการครู และเคยดำรงตำแหน่งผู้อำนวยการโรงเรียนวัดสมุทรธาราม จากนั้นเริ่มเข้าสู่งานการเมือง ตั้งแต่ปี พ.ศ. 2530 เป็นสมาชิกสภาเทศบาลเมืองเพชรบุรี 1 สมัย เป็นสมาชิกสภาจังหวัดเพชรบุรี 3 สมัย ต่อมาได้ลงสมัครรับเลือกตั้งสมาชิกสภาผู้แทนราษฎร ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 โดยการชักชวนของนายอลงกรณ์ พลบุตร และในการเลือกตั้งครั้งนั้น เขาได้รับเลือกตั้งเป็นสมัยแรก ด้วยการเอาชนะนายปิยะ อังกินันทน์ อดีตสมาชิกสภาผู้แทนราษฎรในพื้นที่หลายสมัย และได้รับเลือกตั้งต่อเนื่องในปี พ.ศ. 2548 พ.ศ. 2550 และ พ.ศ. 2554
อภิชาติ สุภาแพ่ง เคยได้รับแต่งตั้งเป็นประธานคณะกรรมาธิการคุ้มครองผู้บริโภค ในสภาผู้แทนราษฎรไทย ชุดที่ 23
ในปี 2562 อภิชาติ สุภาแพ่ง ลงสมัครรับเลือกตั้งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรคประชาธิปัตย์ แต่ไม่ได้รับเลือกตั้ง ในภายหลังได้รับการแต่งตั้งเป็นที่ปรึกษารัฐมนตรีช่วยว่าการกระทรวงคมนาคม (นายถาวร เสนเนียม) และเป็นที่ปรึกษารัฐมนตรีช่วยว่าการกระทรวงพาณิชย์ (นายสินิตย์ เลิศไกร)
ยุทธพงษ์ แสงศรี

ยุทธพงษ์ แสงศรี (เกิด 7 เมษายน พ.ศ. 2500) เป็นนักการเมืองชาวไทย อดีตสมาชิกสภาผู้แทนราษฎรจังหวัดหนองคาย และอดีตสมาชิกสภาผู้แทนราษฎรจังหวัดบึงกาฬ
ประวัติ.
ยุทธพงษ์ แสงศรี เกิดเมื่อวันที่ 7 เมษายน พ.ศ. 2500 ที่อำเภอโซ่พิสัย จังหวัดบึงกาฬ (ขณะนั้นยังเป็นส่วนหนึ่งของจังหวัดหนองคาย) สำเร็จการศึกษาระดับปริญญาตรี จากสาขาวิชานิติศาสตร์ มหาวิทยาลัยสุโขทัยธรรมาธิราช (มสธ.)
การทำงาน.
ยุทธพงษ์ แสงศรี ได้รับเลือกตั้งเป็นสมาชิกสภาผู้แทนราษฎรจังหวัดหนองคาย ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 สังกัดพรรคพลังประชาชน ต่อมาในปี พ.ศ. 2554 มีการแยกส่วนหนึ่งของจังหวัดหนองคาย ออกมาจัดตั้งเป็นจังหวัดบึงกาฬ ส่งผลให้เขาเป็นสมาชิกสภาผู้แทนราษฎรของจังหวัดบึงกาฬ ตามบทเฉพาะกาลของพระราชบัญญัติดังกล่าว
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 เขาถูกจัดให้ลงสมัครรับเลือกตั้งในระบบบัญชีรายชื่อ ลำดับที่ 98 สังกัดพรรคเพื่อไทย แต่เขาได้ลาออกจากการเป็นสมาชิกพรรคฯ ในเดือนพฤษภาคมของปีเดียวกัน และลงสมัครรับเลือกตั้งเป็นนายกองค์การบริหารส่วนจังหวัดบึงกาฬ แข่งกับนายนิพนธ์ คนขยัน (เพื่อไทย) นายเทวฤทธิ์ นิกรเทศ อดีต ส.ส.สัดส่วน แต่เขาได้รับคะแนนเป็นลำดับที่ 3
ในปี 2562 เขาลงสมัครรับเลือกตั้งสมาชิกสภาผู้แทนราษฎรจังหวัดบึงกาฬ ในสังกัดพรรคชาติไทยพัฒนา แต่ได้คะแนนเพียง 316 คะแนน ต่อมาเขาได้ย้ายไปสังกัดพรรคไทยสร้างไทยในเวลาต่อมา
แซ็ง-ทรอเป

แซ็ง-ทรอเป  เป็นเมืองทางตะวันออกของมาร์แซย์ราว 104 กม. ในจังหวัดวาร์ แคว้นพรอว็องซาลป์โกตดาซูร์ ทางตะวันออกเฉียงใต้ของประเทศฝรั่งเศส เมืองตั้งอยู่บริเวณเฟรนช์ริเวียรา เคยเป็นเมืองป้อมปราการทางทหารและอาจถือได้ว่าเป็นหมู่บ้านชาวประมง จนกระทั่งเริ่มศตวรรษที่ 20 หลังสงครามโลกเป็นเมืองพักตากอากาศทางทะเล
โปรสแจโยฟ

โปรสแจโยฟ  หรือ พร็อสนิทซ์  เป็นนครในแคว้นโอโลโมตส์ของประเทศเช็กเกีย ตั้งอยู่ทางตอนกลางค่อนไปทางตะวันออกของประเทศ ปัจจุบันเป็นนครที่มีชื่อเสียงด้านอุตสาหกรรมแฟชั่น และมีกองทัพพิเศษทางทหารตั้งอยู่ ศูนย์กลางของนครได้รับประกาศว่าเป็นเขตอนุรักษ์ของนคร
หมู่เกาะตาเลาด์

หมู่เกาะตาเลาด์ (Talaud Islands) เป็นหมู่เกาะที่ตั้งอยู่ทางตอนเหนือของเกาะซูลาเวซี ประเทศอินโดนีเซีย แต่เป็นหมู่เกาะที่อยู่ทางเหนือสุดทางทิศตะวันออกของประเทศอินโดนีเซีย หมู่เกาะมีประชากร 83,441 คน จากการสำรวจในปี ค.ศ. 2010
ประชากรส่วนใหญ่มีอาชีพเกี่ยวกับกสิกรรม เช่น มะพร้าว วานิลลา ต้นจันทน์เทศ กานพลู หมู่เกาะมีดินอุดมสมบูรณ์จากดินภูเขาไฟในหลาย ๆ เกาะ
สัญญาอนุญาตเสรี

สัญญาอนุญาตเสรี  หมายถึง สัญญาอนุญาตที่เจ้าของกำหนดเงื่อนไขให้ผู้อื่นใช้งานได้โดยมีเสรี มักมีผลทั่วโลก ไม่มีค่าลิขสิทธิ์ ไม่ผูกขาด (non-exclusive) และมีผลตลอดไป
รัฐแบร์น

แบร์น  หรือ เบิร์น  เป็นรัฐที่ใหญ่เป็นอันดับ 2 ของประเทศสวิตเซอร์แลนด์ ทั้งทางด้านพื้นที่และประชากร ตั้งอยู่ทางตะวันตก-กลางของประเทศ อยู่ติดกับรัฐฌูราและรัฐโซโลทวร์นทางทิศเหนือ ติดกับรัฐเนอชาแตล รัฐฟรีบูร์ และรัฐโว ทางทิศตะวันตก ติดกับรัฐวาเลทางทิศใต้ ติดกับรัฐอูรี รัฐนิดวัลเดิน รัฐอ็อพวัลเดิน รัฐลูเซิร์น และรัฐอาร์เกา ทางทิศตะวันออก
รัฐแบร์นมีประชากรพูด 2 ภาษา และมีประชากร 992,617 คน (ข้อมูลเมื่อ 31 ธันวาคม ค.ศ. 2012) เมืองหลวงของรัฐได้แก่กรุงแบร์นซึ่งเป็นเมืองหลวงของประเทศเช่นกัน
หมึกแคระ

หมึกแคระ  เป็นเซฟาโลพอดจำพวกหมึกหูช้างกลุ่มหนึ่ง ในวงศ์ Idiosepiidae และสกุล "Idiosepius"
นับเป็นหมึกที่มีขนาดเล็กที่สุดในโลก เมื่อโตเต็มที่เพศเมียมีความยาวลำตัว 1-3 เซนติเมตร ส่วนเพศผู้ 0.5-1.5 เซนติเมตรเท่านั้น พบในบริเวณชายฝั่ง, ป่าชายเลน, แหล่งสาหร่ายทะเล และแหล่งหญ้าทะเล พฤติกรรมมีลักษณะเฉพาะตัวอย่างยิ่งที่ไม่พบในปลาหมึกชนิดอื่น กล่าวคือ สามารถเกาะติดอยู่อยู่กับวัสดุต่าง ๆ โดยใช้อวัยวะพิเศษ บนส่วนหลังของลำตัว กินอาหารพวกครัสเตเชียนขนาดเล็ก วงจรชีวิตประมาณ 3 เดือน ปัจจุบันสามารถเลี้ยงเพาะพันธุ์ได้แล้วในห้องทดลองทางวิทยาศาสตร์ วางไข่ประมาณ 100 ฟองต่อตัว ไข่ใช้เวลาฟักประมาณ 2 สัปดาห์ ลูกหมึกแรกเกิด มีการดำรงชีวิตแบบกลางน้ำ พบกระจายพันธุ์ในมหาสมุทรแปซิฟิกและมหาสมุทรอินเดีย 
ปัจจุบัน มีการจำแนกออกเป็นชนิดต่าง ๆ ได้ 8 ชนิด คือ
อาดราร์ (แอลจีเรีย)

อาดราร์ (เบอร์เบอร์:) เป็นเมืองหลวงของจังหวัดอาดราร์ อาดราร์เป็นจังหวัดที่ใหญ่ที่สุดเป็นอันดับสองในประเทศแอลจีเรีย ประชาคมมีพื้นฐานมาจากโอเอซิสในภูมิภาค Tuat ของทะเลทรายซาฮารา ตามที่การสำรวจสำมะโนประชากร 2008 มีประชากร 64,781 เพิ่มขึ้นจาก 43,903 ในปี 1998 มีอัตราการเติบโตประจำปีของ 4.0%
อาดราร์ส่วนใหญ่เป็นเมืองการเกษตรที่โดดเด่นด้วยระบบชลประทานแบบดั้งเดิมของ Foggara
การปล่อยตัวโดยมีการคุมประพฤติ

การปล่อยตัวโดยมีการคุมประพฤติ หรือ การพักโทษ  คือ การปล่อยตัวนักโทษชั่วคราว ซึ่งยอมรับเงื่อนไขบางอย่างก่อนครบกำหนดโทษสูงสุด 
การปล่อยตัวดังกล่าวแตกต่างจากนิรโทษกรรมหรือการลดโทษตรงที่ผู้ได้รับการปล่อยตัวโดยมีการคุมประพฤตินี้ยังถือว่ากำลังรับโทษอยู่ และอาจกลับสู่เรือนจำได้หากละเมิดเงื่อนไขของการปล่อยตัว ตัวอย่างการปล่อยตัวโดยมีการคุมประพฤติ เช่น การปล่อยตัวทางการแพทย์หรือการปล่อยตัวด้วยเวทนา ซึ่งเป็นการปล่อยตัวนักโทษด้วยเหตุผลทางการแพทย์หรือมนุษยธรรม เงื่อนไขของการปล่อยตัวมักเป็นการเคารพกฎหมาย การงดเว้นจากยาเสพติดและแอลกอฮอล์ การหลีกเลี่ยงที่จะติดต่อกับเหยื่อของผู้รับการปล่อยตัว การหางาน และการติดต่อกับพนักงานคุมประพฤติตามกำหนด